
[sau Sofiştii, dialog endeictic1] 

UN PRIETEN DE AL LUI SOCRATE SOCRATE HIPPOCRATES 
PROTAGORAS ALCIBIADE CALLIAS CRITIAS PRODICOS HIPPIAS 

UN PRIETEN De unde vii Socrate? Nu-i aşa că iar ai fost să 
vînezi grațiile lui Alcibiade?2 Ce-i drept, şi mie, văzîndu-l 
deunăzi, mi s-a părut tot frumos şi ca bărbat. Zic bărbat, căci 
între noi fie vorba, Socrate, arc de acum barbă în toată legea. 

SOCRATE Şi ce dacă are? Tu nu eşti oare de acord cu Homer 
care spunea că cea mai frumoasă virstă e aceea cînd mijeşte 
barba, întocmai aşa cum e la Alcibiade? 

PRIETENUL Ei bine, şi acum? Vii de la el? Cum se poartă cu 
tine? 

SOCRATE Bine. Cel puţin aşa mi s-a părut mie, mai ales 
astăzi: a vorbit mult în favoarea mea, venindu-mi în ajutor. Chiar 
de la el vin acum. Dar vreau să-ţi spun ceva curios: deşi era de 
faţă, de mai multe ori nu i-am dat nici o atenţie, ba chiar în 
cîteva rînduri am uitat de-a binelea de el. 

PRIETENUL Ce s-o fi întîmplat între tine şi el? De bună seamă 
că nu te-ai putut întiîlni cu altcineva mai frumos decit el în 
această cetate. 

SOCRATE Ba da; şi încă cu cineva mult mai frumos. 

PRIETENUL Ce spui? E cetăţean de-al nostru sau străin? 

SOCRATE Străin. 

PRIETENUL De unde e? 

SOCRATE Din Abdera. 

PRIETENUL Şi ţi s-a părut aşa de frumos străinul încît să spui 
că-l întrece pe fiul lui Clinias?3 

SOCRATE Cum să nu-mi pară, o prea bunule, mai frumoasă 
culmea iscusinţei? 

PRIETENUL Te-ai întîlnit dar cu cineva iscusit, Socrate? 

SOCRATE Cu cel mai iscusit bărbat din vremea noastră, dacă 
recunoşti că Protagoras4 este cel mai iscusit. 

PRIETENUL O! Ce spui? ... Protagoras a venit aici? 

SOCRATE Ba încă de vreo trei zile. 

PRIETENUL Şi tocmai te-ai văzut cu el înainte de a veni 
încoace? 

SOCRATE Stăturăm chiar de vorbă, spunîndu-ne şi aflînd 
foarte multe lucruri unul de la altul. 


PRIETENUL De ce nu ne povesteşti şi nouă întîlnirea, dacă 
nimic nu te reţine; uite aşază-te aici, în locul acestui sclav. 

SOCRATE Bucuros; vă voi fi chiar recunoscător dacă mă veţi 
asculta. 

PRIETENUL Şi noi ţie, dacă ne vorbeşti. 

SOCRATE Atunci recunoştinţa va fi reciprocă. Dar ascultați. 
Noaptea trecută, spre zori, mă pomenesc că vine Hippocrates, 
fiul lui Apollodor5 şi fratele lui Phason, şi începe să-mi bată în 
poartă cu bastonul, mai mai s-o spargă; apoi, după ce îi 
deschise cineva, dădu buzna înăuntru strigînd în gura mare: 
„Socrate eşti treaz sau dormi?" Eu, cunoscîndu-i glasul, mi-am 
zis: ăsta-i Hippocrates. „Nu cumva aduci vreo veste rea?" — 
„Nicidecum", zise el, „am doar veşti bune". — „Bine", am zis eu, 
„atunci spune ce este şi pentru ce ai venit aşa cu noaptea-n 
cap?" — „A venit Protagoras", zise el stînd în picioare lîngă 
mine. — „De ieri, am zis eu. Tu abia acum ai aflat?'. —,„Ei! Pe 
toţi zeii! Aseară", zise el. Şi bijbiind după scăunel se aşeză la 
picioarele mole şi spuse: „într-adevăr aseară, după ce m-am 
întors foarte tîrziu de la Oenoe6. Căci mi-a fugit Satyros, sclavul, 
şi tocmai vroiam să viu să-ţi spun că pornesc în urmărirea lui, 
dar m-am luat cu alte trebi şi am uitat de asta. Deci, după ce am 
sosit şi am luat masa şi eram gata de a merge la culcare, fratele 
meu îmi spune aşa într-o doară că a venit Protagoras. M-am 
gîndit atunci să dau îndată fuga pînă la tine, dar mi s-a părut că 
era prea tirziu, apoi somnul m-a cuprins îndată din cauza 
ostenelii, dar de cum m-am sculat am pornit încoace". lar eu 
cunoscîndu-i avîntul şi rîvna, i-am zis: „Ei, şi ce? Ţi-a făcut oare 
vreun rău Protagoras?", iar el zise rizind: „Pe toţi zeii, Socrate, e 
nedrept pentru că el singur este om iscusit iar de mine nici nu-i 
pasă". „Pe Zeus", am zis eu, „dacă i-ai da bani, l-ai îndupleca şi 
te-ar face şi pe tine iscusit" — „O! Zeus şi voi ceilalţi zei! De-ar 
depinde numai de asta, zise el, nu i-aş cruța nici pe ai mei, nici 
pe ai prietenilor; dar tocmai pentru asta am venit, ca să vorbeşti 
cu el pentru mine. Căci eu sînt şi mai tînăr şi nici nu l-am mai 
văzut vreodată pe Protagoras, nici nu l-am mai auzit: eram abia 
un copil rîndul trecut cînd a mai fost el pe aici7. Dar toată 
lumea, Socrate, îl laudă pe omul acesta şi spune că e cel mai 
iscusit la vorbă; de ce să nu mergem la el ca să-l prindem 
acasă? După cîte am auzit a tras la Callias8, fiul lui Hipponicos, 
hai deci să mergem". lar eu i-am zis : „Să nu mergem încă 


acolo, dragul meu, căci este prea de dimineaţă; mai bine să ne 
ducem în curte şi să aşteptăm acolo, plimbîndu-ne, pînă se face 
lumină; după aceea să mergem. Căci Protagoras stă destul de 
mult acasă, încît ai încredere că îl vom găsi negregşit acolo". 
După acestea sculîndu-ne, ne-am dus în curte. lar eu vrînd 
să-l pun la încercare pe Hippocrates, l-am privit scrutător şi l-am 
întrebat zicînd : „la spune-mi Hippocrates, fiindcă ai de gind să 
te duci la Protagoras, să-i oferi bani ca să te primească, la cine 
îţi închipui că te duci şi ce înrîurire va avea asupra ta? Dacă, de 
pildă, ducîndu-te la tizul tău Hippocrates din Cos9, care face 
parte dintre Asclepiazi, cu gîndul să-i plăteşti pentru învăţătura 
ce ţi-ar da-o, cineva te-ar întreba: «Spune-mi, o! Hippocrates, 
vrînd să-i plăteşti lui Hippocrates, ce calitate a lui ai în vedere?» 
Ce-ai răspunde?" — „Aş răspunde că am în vedere calitatea lui 
de medic", zise el. — „lar tu ce urmăreşti să devii?" — „Să devin 
medic" — Dar dacă te-ai duce la Polyclet Argianul10 sau la Fidias 
Atenianulll, cu gindul să le plăteşti pentru învăţătură, 
întrebîndu-te cineva: «Ce sînt Polyclet şi Fidias cărora ai de gînd 


să le dai aceşti bani?» Ce ai răspunde?" — „Aş spune că sînt 
sculptori". — „lar tu însuţi ce urmăreşti să devii?" — „E limpede : 
să devin sculptor". — „Aşa e, am zis eu ; mergind deci la 


Protagoras, eu şi cu tine, vom fi gata să-i plătim pentru a-ţi da 
învăţătură, dacă vor ajunge banii noştri, ca să-l înduplecăm; 
dacă nu, vom pune la bătaie şi banii prietenilor. Dacă acum 
cineva văzînd la noi atita rivnă ne va întreba: «Spuneţi-mi 
Socrate şi tu, Hippocrates, ce e Protagoras acesta, căruia aveţi 
de gind să-i daţi banii?» Ce i-am răspunde? Ce alt nume auzim 
că i se dă lui Protagoras, aşa cum lui Fidias i se dă acela de 
sculptor sau lui Homer acela de poet; auzim oare ceva 


corespunzător în ceea ce-l priveşte pe Protagoras?" — „Se 
spune despre el că este sofist", zise el. — „Aşadar pentru că e 
sofist mergem la el şi-l plătim, nu?" — „Desigur". — „Dar dacă 


cineva te-ar mai întreba apoi şi acest lucru: «Ce urmăreşti să 
devii tu însuţi mergînd la Protagoras?» El însă roşind, căci de 
acum se luminase destul de bine ca să se poată vedea, zise: 
„Dacă e să ne luăm după cele spuse mai înainte, e limpede că 
urmăresc să devin sofist". Atunci eu i-am zis: „în numele zeilor! 
Oare nu ti-ar fi ruşine să te prezinţi înaintea grecilor ca sofist?" 
— „Ba da, Socrate, dacă trebuie să spun exact ceea ce gindesc". 
— „Dar nu cumva, Hippocrates, socoteşti că învăţătura pe care o 


vei primi tu de la Protagoras, nu va fi de acest fel, ci crezi poate 
că va fi ca aceea pe care ai primit-o de la grămătic şi de la 
citharist şi de la pedotrib? Căci tu ai învăţat cu fiecare din 
aceştia nu pentru meşteşug, ca să-ţi faci o meserie din asta, ci 
pentru educaţia şi cultura ta generală, aşa cum îi şade bine 
oricărui om şi îndeosebi omului liber". — „inclin foarte mult să 
cred, zise el, că învăţătura primită de la Protagoras va fi mai 
degrabă de celălalt fel". 

— „Ştii aşadar ce eşti pe cale să faci, sau nu ştii?", am zis eu. 
- „Adică ce?" — „Că eşti gata să-ţi dai sufletul pe mîna unui 
sofist cum îi zici tu; dar m-aş mira să ştii ce-i acela un sofist. lar 
dacă nu ştii acest lucru, nu ştii nici cui îţi încredinţezi sufletul, 
adică dacă îl dai pe miini bune sau rele". — „Cred totuşi că ştiu", 
zise el. — „Spune atunci ce crezi că este sofistul?" — „Eu socot, 
spuse el, după cum arată şi numele, că este cunoscătorul unor 
meşteşuguri"12. — „Bine'", am zis eu, „dar acest lucru se poate 
spune şi despre zugravi şi despre zidari, anume că ei sînt 
cunoscătorii unor meşteşuguri. Dar dacă cineva ne-ar întreba: 
«Ce fel de meşteşuguri cunosc zugravii?», i-am răspunde că e 
vorba de acelea care ajută la pictarea chipurilor, şi aşa mai 
departe. Dacă însă ne-ar întreba următorul lucru: «Ce fel de 
meşteşuguri cunoaşte sofistul?», ce i-am răspunde? Ce ştie el să 
facă?" — ,Ce altceva am putea spune despre el, Socrate, decit 
că se pricepe să te facă vorbitor iscusit?" — „Poate că am spune 
ceva adevărat, am zis eu, dar nu pe deplin satisfăcător, căci 
răspunsul nostru mai cere încă o întrebare şi anume: despre ce 
te face sofistul să vorbeşti cu iscusinţă? De pildă citharistul te 
face să vorbeşti cu iscusinţă despre meşteşugul la care se 
pricepe el, adică despre cîntatul la cithară, nu-i aşa?" — „Da'" — 
„Ei bine, atunci sofistul despre ce te face să vorbeşti cu 
iscusinţă? Nu e oare limpede că despre acel lucru la care se 


pricepe el însuşi?" — „Fireşte" — „Ei bine, atunci ce este acel 
lucru la care sofistul se pricepe el însuşi foarte bine şi la care îl 
face priceput şi pe ucenic?" — „Pe Zeus! Nu mai ştiu ce să-ţi 


răspund", zise el. 

lar eu am zis după aceasta : „Atunci ştii la ce primejdie eşti 
pe cale să-ţi expui sufletul? Cu siguranţă că dacă era vorba să-ţi 
încredinţezi trupul cuiva, fiind în cumpănă binele sau răul lui, te- 
ai fi gîndit mult dacă să i-l încredinţezi sau nu; de bună seamă ai 
chema la sfat prietenii şi rudele, cercetînd zile-n şir; dar cînd e 


vorba de suflet, care e mult mai de preţ decit trupul, şi de care 
depind toate ale tale, fie în bine, fie în rău, după cum este el 
bun sau rău, despre acesta nu te sfătuieşti nici cu tatăl tău, nici 
cu fratele tău, nici cu vreunul din noi, prietenii tăi, dacă e bine 
sau nu să-ţi dai sufletul pe mîna acestui străin de curînd sosit, ci 
după cum spui chiar tu, aflind de el abia aseară, ai venit cu 
noaptea-n cap şi fără să discuţi sau să te sfătuieşti dacă trebuie 
sau nu să te încredinţezi lui, eşti gata să cheltuieşti banii tăi şi ai 
prietenilor, ca şi cum ai şti dinainte că Protagoras merită toată 
încrederea, fără să-l fi cunoscut, după cum recunoşti chiar tu, şi 
fără să fi stat vreodată de vorbă cu acela pe care îl numeşti 
sofist; iar despre ce-i aia un sofist, adică unul ca acela căruia 
eşti pe cale să te încredinţezi, nu prea pari a şti nimic". 

După ce mă ascultă, el zise: „Aşa e, Socrate, după cum spui 
tu". — „Dar nu cumva, Hippocrates, sofistul este un fel de 
negustor sau traficant de mărfuri din care se hrăneşte sufletul? 
Mie cel puţin cam aşa mi se pare". — „Dar sufletul se hrăneşte 
cu ceva, Socrate?" — „Desigur! Cu învățături", am zis eu. „Şi să 
luăm seama ca nu cumva sofistul să ne înşele lăudînd cele ce 
vinde, aşa cum fac cei ce vind hrana pentru trup, negustorii mai 
mari sau mai mici. Căci aceştia, neştiind ce e bun şi ce e rău 
pentru trup, dintre mărfurile pe care le aduc, atunci cînd le vînd, 
le laudă pe toate deopotrivă, iar cumpărătorii lor sînt la fel de 
neştiutori, afară de cazul că vreunul dintre ei se întîmplă să fie 
instructor de gimnastică sau medic. Tot astfel şi cei care 
răspîndesc diferite învățături prin cetăţi, vînzindu-le ca pe o 
marfă şi făcînd negustorie, laudă întotdeauna celui doritor să ia, 
toate cele ce au de vinzare; dar adesea, o! bunule, nu ştiu nici ei 
ce e bun şi ce e vătămător pentru suflet, din cele ce vind. La fel 
şi cei care cumpără de la ei, dacă nu cumva se întîmplă ca 
vreunul să se priceapă la îngrijirea sufletului. Prin urmare, dacă 
se întîmplă să ştii ce e bun şi ce e rău dintre acestea, atunci poţi 
cumpăra în deplină siguranţă învățături de la Protagoras sau de 
la oricare altul; dacă nu, ai grijă, dragul meu, să nu te pui în 
primejdie jucînd la zar lucrurile cele mai de preţ. Căci mult mai 
mare este pericolul la cumpărarea învățăturilor decit la 
cumpărarea alimentelor. într-adevăr, cel care cumpără alimente 
şi băuturi de la băcan şi precupeţ are posibilitatea să le ia în alte 
vase şi mai înainte de a le primi în corp, mîncînd sau bînd, are 
libertatea să le pună de-o parte acasă şi să se sfătuiască 


chemînd pe cineva care se pricepe la ceea ce e bun de mîncat 
sau de băut şi ce nu, şi în ce cantitate şi cînd; astfel încît 
cumpărarea lor nu e însoţită de mari primejdii. învăţăturile însă, 
nu poţi să le treci în alt vas, ci neapărat, după cca dat banii, cel 
care a luat învăţătura chiar în sufletul său şi a asimilat-o se duce 
fie păgubit, fie folosit. Aşadar pe acestea se cuvine să le 
cercetăm şi împreună cu cei mai virstnici decit noi; căci noi 
sintem încă prea tineri pentru a lămuri un lucru aşa de 
însemnat. Acum însă, după cum o pornisem, să mergem să-l 
ascultăm pe om, apoi după ce-l vom fi ascultat să discutăm şi cu 
alţii, căci aici se află nu numai Protagoras, ci şi Hippias din 
Elis13; cred că se află şi Prodicos din Ceos14, precum şi mulţi 
alţi oameni pricepuţi. 

Gîndind că aşa este potrivit, plecarăm. Cînd am ajuns în 
pridvor, ne-am oprit pe loc să discutăm despre ceva ce se ivise 
în conversaţia de pe drum. Deci ca să nu rămînă lucrul 
neterminat şi ca să intrăm cu discuţia încheiată, oprindu-ne în 
pridvor am discutat, pînă ce am căzut de acord unul cu altul. 
După cîte cred, portarul, un eunuc, ne-a auzit şi pesemne 
plictisit de cei care tot veneau în casă datorită mulţimii sofiştilor, 
după ce băturăm la uşă, ne deschise şi văzindu-ne, a zis: „Ei! 
Nişte sofişti! N-are timp". Şi îndată, împingînd uşa cu amîndouă 
mîinile cît putea de tare, o închise. Dar noi am bătut din nou iar 
el, fără să deschidă, ne zise în chip de răspuns: „Ei! Voi ăia de 
colo! N-aţi auzit că n-are timp?" — „Dar, prietene, zic eu, nu 
venim la Callias, nici nu sîntem sofişti. Ci fii pe pace, am venit 
pentru că trebuie să-l vedem neapărat pe Protagoras! Anunţă-ne 
dară". Cu greu omul ne deschise în cele din urmă uşa. 

De cum intrarăm, l-am zărit pe Protagoras plimbîndu-se în 
vestibul; împreună cu el se plimbau, de o parte a lui, Callias, fiul 
lui Hipponicos şi fratele său după mamă, Paralos fiul lui 
Pericle15, şi Charmides16, fiul lui Glaucon, de partea cealaltă 
aflindu-se celălalt fiu al lui Pericle, Xantippos şi Philippides17, 
fiul lui Philomelos, precum şi Antimiros18 din Mende care este 
cel mai renumit dintre discipolii lui Protagoras şi se pregăteşte 
să devină sofist de meserie. în urma acestora veneau alţii care 
se ţineau după ei ascultind cele ce se vorbeau; o mare parte 
păreau străini, pe care îi stringea Protagoras de prin toate 
cetăţile pe care le cutreieră, vrăjindu-i cu glasul său întocmai ca 
Orfeu19, iar ei fermecaţi se luau după glasul său. Erau în 


cortegiu şi cîţiva localnici. Privind acel cortegiu, eu unul mă 
încîntam nespus văzînd cît de frumos manevrau ferindu-se să 
stea vreodată în calea lui Protagoras ca să nu-l împiedice la 
mers, ci după ce se întorcea împreună cu cei de lîngă el, ceilalţi 
din urmă se dădeau la o parte frumos şi în rînduială, apoi 
ocolind veneau mereu în spate în chipul cel mai desăviîrşit. 

Aşa cum ar spune Homer, „Văzut-am apoi'20 pe Hippias din 
Elis şezînd pe un jilţ în cealaltă parte a sălii. în jurul lui, pe bănci, 
şedeau  Eriximachos21, fiul lui Acumenos, Phaidros22 din 
Myrrinus şi Andron23, fiul lui Androtion, iar dintre cei străini 
nişte concetăţeni de-ai lui şi alţi cîţiva. Păreau că discută despre 
natură şi că-l întreabă pe Hippias diferite chestiuni de 
astronomie, iar el stînd în jilt dădea fiecăruia în parte răspunsuri 
şi explicaţii la întrebări. 

„L-am văzut chiar şi pe Tantalos"24; căci, într-adevăr, venise 
şi Prodicos din Ceos, dar era într-o cameră pe care Hipponicos o 
folosea mai mult ca magazie şi pe care acum, din cauza mulţimii 
oaspeţilor, Callias o golise şi le-o pusese la dispoziţie. Prodicos 
stătea încă în pat, înfăşurat în blăni şi velinţe destul de multe la 
număr, pe cît se părea. Aproape de el, pe paturile învecinate, 
erau culcaţi Pausanias25 din cartierul Cerameicos26 şi împreună 
cu el un băiat încă tînăr, şi, după cite cred eu, cu o fire deosebit 
de înzestrată în toate privinţele, iar la înfăţişare foarte frumos. 
Mi s-a părut a fi auzit că numele lui este Agathon27 şi nu m-aş 
mira dacă s-ar întîmpla să fie favoritul lui Pausanias. Acesta era 
tînărul, apoi veneau cei doi Adeimantos28, unul al lui Kepis şi 
altul al lui Leucolophides şi păreau că mai sînt şi alţii. Despre ce 
vorbeau, eu unul nu mi-am putut da seama de afară, deşi eram 
foarte curios să-l aud pe Prodicos : mi se părea că e 
nemaipomenit de priceput la toate şi că are ceva divin în el. Dar 
fiindcă vocea sa era foarte gravă se producea în cameră un 
vuiet în care nu se mai distingea ce spune. 

Tocmai intraserăm, cînd în urma noastră sosi şi frumosul 
Alcibiade, aşa cum îi spui tu şi eu încuviinţez, împreună cu 
Critias29, fiul lui Calaischros. 

După ce am intrat, zăbovirăm încă niţel privind în jur uimiţi 
de toate acestea; apoi ne-am îndreptat către Protagoras, iar eu 
am zis: — „O! Protagoras, iată am venit la tine cu Hippocrates 
acesta". — ,Moiţi să stăm de vorbă singuri sau de faţă cu 
ceilalţi?", răspunse el. — „Nouă ne e tot una. După ce vei afla 


pentru ce am venit, o să hotărăşti singur" — „Care-i acel lucru 
pentru care aţi venit?" — „Hippocrates acesta este din partea 
locului, fiu al lui Apollodor, aparţine unei case mari şi înstărite; 
în ceea ce priveşte înzestrarea, pare că s-ar putea măsura cu 
oricare dintre cei de-o vîrstă cu el. După cîte cred, doreşte să 
ajungă cineva în cetate şi socoate că acest lucru i-ar putea reuşi 
cel mai bine, dacă tu te-ai ocupa de el; acum e rîndul tău să 
hotărăşti dacă crezi că se cuvine să stai de vorbă despre 
acestea numai cu noi sau de faţă cu ceilalți". — „Drept 
chibzuieşti, Socrate, şi cîtă grijă ai pentru mine", zise el. „Căci 
străinul care cutreieră cetăţi mari şi convinge pe cei mai buni 
dintre tineri să părăsească legăturile strînse pe care le aveau cu 
alţii, fie ei compatrioți sau străini, mai virstnici sau mai tineri, şi-i 
determină să vină la el în nădejdea că vor spori în virtute 
datorită legăturii cu el, cel ce face, zic, unele ca acestea trebuie 
să se păzească: într-adevăr, nu-s de neluat în seamă pizma care 
se iscă pentru acestea, duşmăniile şi uneltirile de tot felul. Eu 
unul susţin că meşteşugul sofisticii este vechi dar cei care l-au 
mînuit mai înainte vreme, temiîndu-se de pizma ce şi-ar fi atras- 
o de pe urma lui, au recurs la diferite tertipuri şi l-au tăinuit, unii 
prin poezie, ca Homer şi Hesiod şi Simonide30, alţii prin ritualuri 
şi profeţii, ca adepţii lui Orfeu şi Musaios31; alţii, după cîte văd, 
s-au folosit chiar şi de gimnastică, spre exemplu Iccos din Tarent 
precum şi Herodicos din Selymbria, odinioară stabilit la Megara, 
contemporan cu noi, sofist de mina-ntii. Din muzică şi-a făcut 
pavăză Agathocle, compatriotul vostru, fiind mare sofist la fel ca 
şi Pythocleides din Ceos şi mulţi alţii. Aceştia toţi, după cum 
spun, temîndu-se de pizmă, s-au folosit de acele meşteşuguri ca 
de o perdea. Eu însă nu sînt de acord cu toţi aceştia; socotesc că 
nu au obţinut ceea ce doreau. Nu au putut rămîne necunoscuţi 
celor puternici de prin cetăţi, pentru care au fost de fapt 
născocite aceste tertipuri, apoi, ca să spunem lucrurilor pe 
nume, mulţimea de rînd nu pricepe nimic, ci preamăreşte în cor 
ceea ce i se spune de către aceştia. Deci dacă cineva, încercînd 
să fugă, nu ar reuşi acest lucru, dindu-se de gol, însăşi 
încercarea ar fi o dovadă de multă sminteală şi în chip negreşit 
şi-ar atrage mai multă duşmănie din partea oamenilor, căci pe 
lîngă celelalte l-ar mai socoti şi şmecher. Aşadar, eu am urmat 
un drum cu totul contrar acestora şi recunosc că sînt sofist şi că 
învăţ pe oameni, socotind că aceasta este o cale mai bună 


pentru a mă păzi decit prima, adică mai curînd să recunosc decit 
să tăgăduiesc. Afară de aceasta mai iau şi alte măsuri, astfel 
încît, să nu zic într-un ceas rău, n-am avut nici un necaz din 
pricină că recunosc că sînt sofist. lată că deja sînt cîţiva ani 
bunişori de cînd practic acest meşteşug, căci în totul am mulţi la 
număr. După vîrstă aş putea fi tată oricăruia dintre voi. Aşadar, 
îmi este peste măsură de plăcut, dacă vreţi, să discutăm despre 
toate acestea de faţă cu toţi cei cc sînt înăuntru". 

Eu însă, bănuind că vrea să-i arate atit lui Prodicos cît şi lui 
Hippias că am venit de dragul lui şi să se fălească faţă de ei, am 
zis: „Ce ar fi să-i chemăm pe Prodicos şi pe Hippias ca şi pe cei 
dimpreună cu diînşii ca să asculte şi ei?" — „Foarte bine", zise 
Protagoras. — „Nu vreţi să pregătim o încăpere în care să puteţi 
discuta şezînd?", zise Callias. Părerea a fost bine primită iar noi 
toţi bucurîndu-ne la gîndul că vom asculta nişte oameni iscusiţi 
ne-am luat bănci şi paturi şi le-am aşezat lîngă Hippias, căci 
acolo erau bănci de mai-nainte. în acest timp au sosit Callias şi 
Alcibiade, aducîndu-l pe Prodicos, pe care-l sculaseră din pat, şi 
pe cei dimpreună cu dînsul. 

După ce ne-am aşezat cu toţii, Protagoras zise: „Acum, că 
sînt şi aceştia de faţă, ar fi potrivit să repeţi, Socrate, cele ce-mi 
spuneai mai înainte în privinţa acestui tînăr". lar eu am zis : 
„Deschid vorba ca şi mai înainte, Protagoras, spunînd motivele 
venirii noastre. Hippocrates acesta se întîmplă să fie foarte 
dornic de a te cunoaşte. Ar fi bucuros să afle, spune el, ce 
foloase va avea intrînd în relaţii cu tine. Atît am avut de spus". 
Apoi Protagoras, luînd cuvîntul, a zis: „O! tinere, dacă vei sta în 
preajma mea, îţi va fi dat încă din prima zi în care vom fi 
împreună, să te întorci acasă mai bun decit erai, la fel şi în ziua 
următoare; în fiecare zi vei înainta din mai bine către mai bine". 
Dar eu auzind aceasta, am zis : „Protagoras, ceea ce spui nu-i 
deloc lucru de mirare, ci e foarte firesc de vreme cc şi tu, deşi 
eşti la o vîrstă înaintată şi eşti atît de priceput, dacă totuşi 
cineva te-ar învăţa ceva ce se întîmplă să nu cunoşti, ai deveni 
mai bun. Dar nu despre aceasta e vorba; ci să presupunem, de 
pildă, că Hippocrates acesta schimbîndu-şi îndată dorinţa ar 
vrea să facă cunoştinţă cu tînărul acela Zeuxip din Heraclea32, 
venit de curînd aci, şi, ducîndu-se la el, ar auzi şi de la el 
aceleaşi lucruri pe care le aude acum de la tine, anume că fiind 
în preajma lui în fiecare zi se va face mai bun şi va progresa; 


punîndu-i această întrebare: «în ce privinţă zici că voi fi mai bun 
şi în ce voi progresa?», Zeuxip i-ar răspunde că în ceea ce 
priveşte pictura. lar dacă s-ar duce la Orthagoras din Teba33, 
auzind aceleaşi lucruri pe care le aude şi de la tine, l-ar întreba 
în ce privinţă va deveni mai bun stînd pe lîngă el, acela i-ar 
răspunde că în ceea ce priveşte cîntatul la flaut. Aşa şi tu, 
Protagoras, spune tinărului acesta şi mie care pun următoarea 
întrebare în locul lui: «Hippocrates acesta, dacă intră în legătură 
cu Protagoras, chiar din ziua în care va fi împreună cu el, va 
pleca mai bun şi la fel se va întîmplă în fiecare din zilele ce vor 
urma, în ce lucru şi în care privinţă?» lar Protagoras auzind de la 
mine acestea zise : „Te pricepi bine să pui întrebări, Socrate, iar 
eu mă bucur să răspund celor ce pun bine întrebările. într- 
adevăr, venind la mine Hippocrates nu va păţi la fel ca în cazul 
în care s-ar întîlni cu alt sofist. Căci ceilalţi îi plictisesc pe tineri; 
aceştia caută să scape de anumite discipline, iar sofiştii îi împing 
la ele împotriva voinţei lor, învăţindu-i calculul şi astronomia şi 
geometria şi muzica — zicînd acestea a privit către Hippias — pe 
cînd venind la mine nu va învăţa despre alt lucru decit cel 
pentru care a venit. lar învăţătura pe care o predau eu, este 
priceperea în cele gospodăreşti, sau modul cum şi-ar putea 
gospodări casa în chipul cel mai desăvirşit, şi priceperea în 
treburile cetăţii, sau modul cum le-ar putea face faţă şi cu fapta 


şi cu cuvintul în cele mai bune condiţii". — „Oare te înţeleg 
bine?", am zis eu. „Mi se pare că te referi la ştiinţa politicii şi 
promiţi să faci din oameni buni cetăţeni". — „Aceasta este însuşi 


lucrul pe care îl făgăduiesc, Socrate", zise el. 

— „Ei! frumos meşteşug ai, dacă chiar îl ai cu adevărat; 

n-aş dori însă să-ţi spun altceva decit ceea ce gindesc. Eu 
unul nu credeam că acest lucru se poate învăţa dar dacă tu o 
spui nu pot să nu te cred. De ce socotesc că acest lucru nu se 
poate învăţa, nici nu poate fi transmis de către unii oameni 
altora, se cade s-o arăt. Eu consider că atenienii, ca şi ceilalţi 
greci, sînt oameni chibzuiţi. Deci văd că atunci cînd ne strîngem 
la sfat, dacă e vorba de construit ceva în cetate, sînt chemaţi ca 
sfetnici arhitecţii şi sînt consultaţi cu privire la construcţii; cînd e 
vorba de corăbii sînt chemaţi constructorii de corăbii şi tot aşa 
mereu cînd e vorba de lucruri ce pot fi învăţate şi deprinse; dacă 
însă încearcă să-i sfătuiască altcineva despre care ei cred că nu- 
i de meserie, chiar dacă acesta este foarte frumos şi bogat şi de 


viţă nobilă, nici nu le trece prin gînd să-i primească sfatul, ci rîd 
şi fac larmă, pînă cînd cel ce făcea încercarea sau renunţă 
singur să mai vorbească fiind copleşit de zarvă sau e dat jos de 
la tribună şi scos afară de către arcaşi34 din porunca 
pritanilor35. Aşa procedează ei cînd e vorba de cele ce depind 
de meşteşug; dar cînd e vorba să delibereze despre organizarea 
cetăţii, se ridică şi îşi dă cu părerea atît dulgherul cît şi fierarul 
sau curelarul, negustorul sau armatorul, bogatul sau săracul, 
nobilul sau umilul, şi nimeni nu se miră de aceştia, ca mai 
înainte, pentru faptul că fără să fi învăţat de undeva şi fără să fi 
avut vreun dascăl încearcă să dea sfaturi; prin urmare e limpede 
că socotesc acest lucru cu neputinţă de învăţat. Nu numai în 
viaţa publică stau lucrurile aşa, ci şi în cea particulară; cei mai 
pricepuţi şi mai de ispravă dintre cetăţeni nu sînt în stare să le 
transmită celorlalţi virtutea pe care o au. lată-l bunăoară pe 
Pericle, tatăl acestor tineri de colo; ceea ce depindea de dascăli 
i-a învăţat bine şi frumos; dar în cele ce este el priceput, nu-i 
instruieşte nici el însuşi, nici nu-i dă pe mîna altora, ci ei singuri 
umblă de colo pînă colo aşa ca vitele ce pasc slobode pe pajişte, 
doar doar vor da undeva peste virtute. Dacă vrei, să luăm pe 
Clinias36, fratele mai mic al lui Alcibiade acesta de aici, al cărui 
tutore, acelaşi Pericle, temîndu-se ca el să nu sufere influenţa 
rea a lui Alcibiade, l-a îndepărtat de el şi l-a încredinţat lui 
Ariphron37 ca să-l educe. Dar mai înainte de a se împlini şase 
luni, acesta l-a dat înapoi neavînd ce face cu el. Şi-ţi pot înşira 
încă mulţi alţii care fiind ei înşişi buni nu au putut face vreodată 
mai bun pe careva fie din rudeniile lor, fie dintre străini. Aşadar 
eu, Protagoras, ţinind seamă de aceste lucruri nu cred că 
virtutea se poate învăţa, dar auzind cele ce spui tu mă clatin în 
această convingere, socotind că tu ştii multe, unele învăţate de 
la alţii, altele descoperite chiar de către tine. Deci dacă poţi să 
ne demonstrezi mai clar că virtutea se poate învăţa, nu pregeta, 
ci arată-ne". — „Dar nu preget, Socrate, zise el, ci doar stau în 
cumpănă dacă să fac demonstraţia istorisindu-vă un mit, ca unul 
mai vîrstnic ce vorbeşte unora mai tineri, sau să vă explic prin 
raţionament?" Mulţi din cei ce şedeau lîngă el i-au spus să facă 
expunerea aşa cum doreşte. — „Mi se pare atunci mai plăcut să 
vă povestesc un mit. 

A fost o vreme cînd erau zei dar făpturi muritoare încă nu 
erau. Dar cînd a venit şi timpul potrivit pentru acestea, zeii le-au 


plăsmuit sub pămînt amestecind pămînt şi foc şi toate cite se 
amestecă cu focul şi pămîntul. De vreme ce urma să le scoată în 
curînd la lumină, au pus pe Prometeu şi pe Epimeteu să le 
împodobească şi să le împartă daruri fiecăruia după cum se 
cuvine. Epimeteu îl rugă pe Prometeu să lase pe seama lui toată 
treaba. «La urmă, zise el, ai să vii să vezi ce-a ieşit». ŞI 
înduplecîndu-l s-a pus pe lucru. Unora le-a dat putere, fără 
iuţeală, în timp ce pe cei mai slabi îi înzestră cu iuţeală; pe unii îi 
înarmă, celor ce le dădu o fire neajutorată le născoci un alt 
mijloc de scăpare. Celor hărăziţi să fie mici le dădu aripi ca să 
poată fugi sau le făcu parte de adăpost în pămînt; pe cele mari 
însăşi mărimea le salva. Şi aşa împărţi şi celelalte daruri avînd în 
vedere o dreaptă împărţeală. Acestea le orîndui avînd grijă ca 
nici un neam să nu fie expus pieirii. După ce le dădu mijloace 
destule pentru a se apăra unele de altele se gîndi să le facă o 
pavăză faţă de schimbările de vreme rînduite de Zeus, 
îmbrăcîndu-le cu păr des şi cu piei groase în stare să le apere de 
frig şi de arşiţă şi ca să le fie fiecăruia aşternut natural atunci 
cînd se culcă. Pe unele le încălţă cu copite, pe altele le înzestră 
cu piei tari şi bătătorite. Apoi pregăti fiecăruia alt gen de hrană, 
unora din iarbă, altora din fructele copacilor, altora din rădăcini. 
Unora le rîndui să se hrănească cu carnea altor făpturi, acestora 
le dădu o înmulţire restrinsă; celor rînduite a servi ca hrană 
acestora, le-a dat o înmulţire îmbelşugată, asigurindu-le 
supraviețuirea neamului. Dar Epimeteu, care nu era destul de 
priceput, fără a-şi da seama a cheltuit toate mijloacele cu cele 
necuvîntătoare, rămînîndu-i neamul omenesc neînzestrat şi nu 
ştia ce să facă. 

Fiind el în mare încurcătură iată că vine Prometeu să vadă 
împărţeala; şi vede că celelalte făpturi au de toate iar omul este 
gol şi desculţ şi dezvelit şi dezarmat. Sosise de acum şi ziua 
sorocită, în care trebuia să iasă şi omul de sub pămînt la lumină. 
Atunci Prometeu, neştiind ce mijloc de salvare să găsească 
pentru om, se gîndi să fure dibăcia meşteşugărească a lui 
Hefaistos şi a Atenei dimpreună cu focul — căci fără foc nu 
putea fi dobiîndită de cineva, nici nu putea deveni folositoare 
cuiva — şi în acest chip îl înzestră pe om. Astfel omul putea să 
se descurce în viaţă dar priceperea în ale politicii îi lipsea, căci 
ea era în mîinile lui Zeus. Timpul însă nu-i îngăduia lui Prometeu 
să se ducă pe Acropole, locuinţa lui Zeus; afară de asta şi 


paznicii lui Zeus erau fioroşi. Atunci el se furişează în atelierul lui 
Hefaistos şi al Atenei, în care ei meştereau laolaltă cu drag, şi 
furind meşteşugul de făurar al lui Hefaistos şi pe celălalt al 
Atenei38 le dădu omului. Şi aşa se face că omul este înzestrat 
din belşug pentru viaţă, iar Prometeu a fost învinuit mai tîrziu 
(din pricina lui Epimeteu), după cît se spune, pentru furt. 

Deoarece însă omul avea în el ceva divin, (datorită înrudirii 
cu zeii) a fost singura dintre făpturi care a cinstit pe zei, şi 
începu să le ridice altare şi statui; apoi articulă sunetele şi 
cuvintele cu pricepere, inventă locuinţele şi hainele, 
încălţămintea şi aşternuturile, găsi mijlocul de a se hrăni cu cele 
ce-i oferea pămîntul. Astfel înzestrați, oamenii locuiau la început 
risipiţi iar cetăţi nu erau; ei piereau din pricina animalelor, căci 
erau întru totul mai slabi decit ele şi dacă priceperea 
meşteşugărească le ajungea pentru hrană, ea nu le era de ajuns 
şi pentru războiul cu fiarele, căci nu aveau încă nici o pricepere 
în ale politicii, în care intră şi arta războiului. Ce-i drept ei căutau 
să se adune laolaltă şi să se apere clădind cetăţi, însă ori de cite 
ori se adunau îşi făceau nedreptăţi unii altora, deoarece nu ştiau 
să facă rîinduială în cetate şi din nou piereau risipindu-se. Atunci 
Zeus temîndu-se să nu piară tot neamul nostru, îl trimite pe 
Hermes39 să aducă între oameni ruşinea şi dreptatea, pentru ca 
ele să fie orînduitorii cetăților şi legătura aducătoare de 
prietenie. lar Hermes îl întrebă pe Zeus în ce fel să dea 
oamenilor dreptatea şi ruşinea: «Oare tot aşa cum au fost 
împărţite meşteşugurile, să le împart şi pe acestea? împărţeala 
meşteşugurilor a fost astfel: un om avînd meşteşugul vindecării 
satisface pe mai mulţi oameni; la fel şi ceilalţi meseriaşi. Să pun 
tot aşa şi dreptatea şi ruşinea în oameni sau să împart la toţi?» 
— «La toţi, răspunse Zeus, şi toţi să aibă parte; căci nu ar putea 
fi cetăţi dacă numai ciţiva ar avea parte de ele ca în cazul 
celorlalte meşteşuguri; şi pune lege din partea mea, ca cel ce nu 
poate ţine hotarele ruşinii şi dreptăţii, să fie nimicit întocmai ca 
o boală a cetăţii». 

Astfel, Socrate, şi din aceste pricini atenienii ca şi ceilalţi 
greci, cînd este vorba de meşteşugul clăditului sau despre vreun 
alt meşteşug, socotesc că puţini au căderea să-şi dea părerea, 
iar dacă cineva care nu e printre cei puţini ar vrea să-şi dea cu 
părerea, ei nu îi îngăduie, aşa precum spui tu; şi este firesc, 
după părerea mea; cînd însă trec la discutarea chestiunilor ce 


presupun pricepere în treburile cetăţii, care se întemeiază toate 
pe dreptate şi chibzuinţă, e firesc să îngăduie oricui să-şi dea cu 
părerea, socotind că fiecare are parte de această pricepere, 
altminteri nu ar putea exista cetăţi. lată, Socrate, care este 
cauza acestui lucru». 

Ca să nu socoti însă că te înşeli admiţind că este efectiv 
convingerea tuturor că fiecare om are parte de simţul dreptăţii 
şi de cealaltă competenţă politică, mai ia în seamă şi această 
dovadă: în ceea ce priveşte celelalte meşteşuguri, aşa precum 
spui tu, dacă cineva pretinde că este bun flautist sau că 
stăpîneşte vreun alt meşteşug fără să fie aşa, atunci lumea sau 
ride de el sau se supără pe el, iar cei apropiaţi îl mustră ca pe 
un zănatec; în ceea ce priveşte însă simţul dreptăţii şi cealaltă 
pricepere în ale politicii, chiar dacă oamenii ştiu că cineva este 
nedrept, ba, mai mult, chiar dacă acesta spune el însuşi în 
defavoarea lui adevărul de faţă cu mulţi, atunci ceea ce în alte 
împrejurări e considerat a fi lucru chibzuit, anume faptul de a 
spune adevărul, în cazul de faţă îl socotesc drept o nebunie şi 
susţin că toţi trebuie să spună că sînt drepţi, fie că sînt, fie că nu 
sînt, sau socotesc că este nebun cel ce nu se preface că are 
simţul dreptăţii, pe motiv că nu e cu putinţă ca cineva să nu 
aibă parte de el într-un fel oarecare, căci altminteri nu s-ar mai 
număra printre oameni. 

Aşadar, cele spuse pînă acum se referă la faptul că oamenii 
admit pe oricine ca sfătuitor în cele ce ţin de această pricepere 
pentru că socotesc că-i este dat oricăruia să aibă parte de ea; 
cît despre faptul că ei o socotesc a nu fi dată omului în chip 
firesc sau de la sine, ci că se poate dobiîndi prin învăţătură şi că 
prin studiu este agonisită de cel care o are, voi încerca să-ţi 
dovedesc în cele ce urmează. într-adevăr, pentru cusururile 
despre care oamenii socotesc că le au unii şi alţii din fire sau în 
chip întîmplător, nimeni nu se supără, nici nu mustră, nici nu 
învaţă, nici nu pedepseşte pe cei care le au, ca să-i schimbe, ci li 
se face milă de ei; de pildă, cine ar fi atît se smintit încît să 
încerce a face unul din aceste lucruri faţă de cei uriţi sau mici 
sau slabi? Cauza acestui lucru, cred eu, stă în faptul că ei ştiu, 
că însuşirile bune sau rele le vin oamenilor din fire şi din 
întîmplare. în schimb, dacă cineva nu posedă acele însuşiri 
despre care ei socotesc că pot fi dobiîndite prin studiu sau 
exerciţiu sau prin învăţătură, ci, dimpotrivă, are cusururile 


corespunzătoare acestora, îşi atrage minie şi pedepse şi 
mustrări pentru ele. 

Printre acestea se află şi nedreptatea şi impietatea şi în 
general tot ce este contrariul virtuţii în viaţa publică; pentru 
acestea fiecare se miînie pe celălalt şi-l mustră, desigur pentru 
că se presupune că o putea dobiîndi prin studiu şi învăţătură. la 
gîndeşte-te, Socrate, dacă vrei, ce rost are pedepsirea celor ce 
săvirşesc nedreptatea. Acest lucru te va învăţa că oamenii cred 
că virtutea se poate dobîndi. Căci nimeni nu pedepseşte pe cei 
care săvirşesc nedreptatea numai şi numai pentru acest lucru, 
anume pentru că au greşit, cel puţin în cazul că cineva nu se 
răzbună ca un animal fără judecată; cel care însă încearcă să 
pedepsească cu judecată nu pedepseşte pentru greşeala comisă 
— căci lucrul săvirşit nu se poate îndrepta — ci pentru viitor, ca 
să nu mai repete greşeala nici el, nici altul, văzînd că acesta 
este pedepsit; şi avînd în minte acest gînd, el socoteşte de fapt 
că virtutea se poate învăţa; aşadar, pedepseşte pentru a 
preîntimpina. Acesta este gindul pe care îl au în minte toţi cei 
care pedepsesc fie în viaţa particulară, fie în cea publică. 
Oamenii pedepsesc şi mustră pe cei care-i socotesc că greşesc, 
şi în deosebi atenienii, concetăţenii tăi; din acest motiv se şi 
numără printre aceia care socotesc că priceperea se poate 
învăţa şi deprinde. Cred că ţi-am demonstrat în chip 
satisfăcător, Socrate, că e firesc faptul că ai tăi concetăţeni 
admit şi pe făurar şi pe curelar să-şi dea cu părerea în treburile 
politice şi că ei socotesc că virtutea se poate învăţa şi deprinde. 

Dar mai este o nedumerire pe care tu ai pus-o în discuţie, în 
legătură cu oamenii pricepuţi şi anume de ce oamenii pricepuţi 
îi învaţă pe fiii lor toate cele ce se pot învăţa de la dascăli şi îi 
fac pricepuţi, dar în ceea ce priveşte virtutea de care au ei parte 
nu reuşesc să-i facă mai buni decit un altul. în privinţa asta, 
Socrate, nu-ţi voi mai spune o poveste, ci voi face un 
raţionament. Chestiunea se pune aşa: există sau nu un anumit 
lucru de care toţi cetăţenii trebuie să aibă parte pentru ca să 
poată fiinţa cetatea? Aici se află dezlegarea problemei pe care ai 
ridicat-o tu, şi nicăieri altundeva. Căci dacă există aşa ceva, 
acest lucru nu este nici dulgheria, nici turnătoria, nici olăria, ci 
dreptatea şi chibzuinţă şi pietatea sau mai pe scurt denumesc 
acelaşi lucru ca fiind virtutea proprie omului. Dacă ea este acel 
lucru de care trebuie să se ţină toţi şi în conformitate cu care 


trebuie să acţioneze oricare cm, indiferent dacă vrea să înveţe 
sau să facă? altceva, iar altfel nu, şi dacă acesta este lucrul de 
la care abătîndu-se cineva trebuie învăţat şi pedepsit, fie copil, 
fie bărbat, fie femeie, pînă ce se îndreaptă iar dacă, fiind 
pedepsit şi învăţat nu ascultă, trebuie să fie izgonit din cetăţi 
sau ucis; dacă aşa stau lucrurile şi dacă aşa este în firea lor, vezi 
cît sînt de ciudaţi oamenii de ispravă de vreme ce îi învaţă pe fiii 
lor celelalte lucruri dar pe acesta nu? Că în viaţa particulară şi în 
cea publică ei consideră că acest lucru se poate învăţa şi 
deprinde, am demonstrat; deci acest lucru putînd fi învăţat şi 
păstrat în grijă, ei îi învaţă totuşi pe fiii lor alte lucruri pentru 
care nu există pedeapsa cu moartea sau amendă dacă nu le 
cunosc; în timp ce lucrul pentru care copiii lor îşi pot atrage 
pedeapsa cu moartea sau exilul dacă nu-l cunosc sau dacă nu 
sînt pregătiţi în privinţa virtuţii, iar pe lingă pedeapsa cu 
moartea mai poate fi şi confiscarea bunurilor sau într-un cuvînt 
distrugerea căminelor, tocmai acest lucru să nu-l dea ei ca 
învăţătură şi să nu-i preocupe cu tot dinadinsul? Cel puţin aşa 
reiese, Socrate! 

Începînd încă din frageda copilărie, atita timp cît trăiesc, 
părinţii îi învaţă şi îi mustră. Apoi cînd copilul ajunge să 
înţeleagă mai uşor ceea ce i se spune, şi doica şi mama şi 
pedagogul şi chiar tatăl se străduie într-una pentru a-l face pe 
copil cît mai destoinic atît la faptă cît şi la cuvînt, învăţindu-l şi 
arătîndu-i că un lucru e drept şi altul nu e drept, unul frumos, 
altul urit, unul e cuviincios, altul nu e, pe unele îndemnîndu-l să 
le facă, pe altele nu. Şi dacă ascultă, e bine; dacă nu, ca pe un 
lemn strimb şi sucit, îl îndreaptă cu ameninţări şi cu bătăi. După 
aceasta trimiţindu-l la şcoală, cer să se acorde grijă mai mult 
bunei purtări a copiilor decit gramaticii şi cîntatului la cithară. 
lar dascălii ţin seamă de acestea şi după ce i-au învăţat literele 
şi sînt în stare să înţeleagă cuvintele scrise aşa ca mai-nainte pe 
cele rostite, îi pun să citească, în bănci, poemele poeţilor buni şi 
îi silesc să le înveţe pe de rost, căci în ele sînt multe sfaturi 
bune, multe desluşiri, îndemnuri şi elogii ale oamenilor de 
ispravă din trecut, astfel încît copilul silitor să-i imite şi să se 
străduiască să devie asemenea lor. Dascălii de cithară la rîndul 
lor îi învaţă alte lucruri asemănătoare, dar se îngrijesc şi de 
cuminţenia lor pentru ca cei tineri să se ferească a face ceva 
rău. Pe lîngă asta, după ce au învăţat să cînte la cithară, le dau 


să înveţe şi operele altor poeţi de vază care au alcătuit şi 
muzică, punîndu-i să le execute şi făcînd ca armoniile şi ritmurile 
să pătrundă în sufletele copiilor, insuflîndu-le mai multă blîndeţe 
şi astfel devenind mai mlădioşi şi mai armonioşi să fie destoinici 
la vorbă şi la faptă; căci toată viaţa omului are nevoie de o bună 
mlădiere şi de armonie. In afară de asta îi trimit şi la instructorul 
de gimnastică pentru ca avînd trupuri mai sănătoase să le poată 
pune în slujba unei gîndiri folositoare şi să nu se lase pradă 
laşităţii, din cauza stării rele a trupurilor, în caz de războaie şi în 
alte împrejurări. Dar acestea le fac mai ales cei ce dispun de 
mijloace; ori de mijloace dispun în cea mai mare măsură cei 
bogaţi; drept aceea fiii lor începînd să meargă la şcoală foarte 
de vreme ca vîrstă, încetează foarte tirziu. După ce încetează să 
se mai ducă la şcoală, e rîndul cetăţii să-i silească a învăţa legile 
şi a trăi după ele, ca să nu facă după cum îi taie capul, ci 
întocmai aşa cum dascălii de gramatică desenează cu condeiul 
literele pentru acei copii care nu sînt încă în stare să scrie şi apoi 
le dau tăbliţa şi îi silesc să scrie după literele desenate, tot astfel 
zic şi cetatea prescriindu-le legile, aflate şi rînduite de legiuitorii 
buni din trecut, îi silesc să conducă sau să se lase conduşi după 
ele; cel ce umblă în afara lor are de dat socoteală, iar numele ce 
se dă acestei răspunderi în faţa legii, la voi ca şi în alte multe 
părţi, este acela de îndreptare, căci într-un fel dreptatea 
îndreaptă. Fiind deci grija pentru dreptate aşa de mare, atit în 
viaţa particulară cît şi în cea publică, te mai întrebi, Socrate, şi 
nu eşti dumirit dacă virtutea se poate învăţa? Dar ar trebui să te 
miri mai degrabă dacă virtutea nu s-ar putea învăţa. 

De ce atunci mulţi fii din părinţi de ispravă sînt bicisnici? Ei 
bine, nu-i nimic de mirare, dacă eu am avut dreptate cînd 
spuneam mai înainte, că pentru a exista cetatea nimeni nu 
trebuie să fie străin de un anumit lucru, adică de virtute. Dacă 
într-adevăr ceea ce spun este aşa — şi este fără doar şi poate 
aşa — gindeşte-te la oricare alt obiect de studiu sau învăţătură 
pe care vrei să-l alegi. De pildă dacă nu ar putea exista cetatea, 
dacă nu am cînta toţi la flaut, pe cît ar sta în putinţă fiecăruia, şi 
fiecare atit în particular cît şi în public ar învăţa pe celălalt acest 
meşteşug şi l-ar mustra pe cel ce nu cîntă bine şi nu ar exista 
nici o supărare pentru acest lucru, aşa cum în prezent nu există 
nici o supărare pentru cele drepte şi legiuite, nici vreun 
ascunziş, aşa cum e cazul cu alte meşteşuguri — căci ne 


foloseşte, cred, tuturor deopotrivă simţul dreptăţii şi virtutea; de 
aceea fiecare vorbeşte cu bunăvoință celuilalt şi-l învaţă despre 
cele drepte şi legiuite — deci dacă tot astfel şi în ceea ce 
priveşte cîntatul din flaut am avea deplină bunăvoință şi lipsă de 
invidie pentru a ne învăţa unii pe alţii, crezi oare Socrate, zise el, 
că fiii flautiştilor buni ar ieşi flautişti mai buni decit fiii flautiştilor 
slabi? Eu nu cred; ci fiul cutăruia întîmplindu-se să fie mai 
înzestrat de la natură pentru cîntatul la flaut, ar ajunge celebru, 
iar fiul altcuiva fiind neînzestrat, ar rămîne fără nici o faimă; şi 
de multe ori fiul unul flautist bun ar ieşi prost flautist, şi invers. 
însă toţi ar fi flautişti cît de cît faţă de ceilalţi oameni care n-au 
nici o idee despre cîntatul la flaut. 

Aşa socoteşte şi acum că omul acela care ţi se pare cel mai 
nedrept dintre oamenii crescuţi în respectul legilor, este drept şi 
lucrător al dreptăţii dacă îl compari cu oamenii care nu au nici 
educaţie, nici curţi de judecată, nici legi, nici vreo constrîngere 
care să-i facă cumva să se îngrijească de virtute, ci ar fi nişte 
sălbatici ca cei pe care ni i-a înfăţişat Pherecrates40 anul trecut 
la jocurile leneene. Dacă ai ajunge printre astfel de oameni 
întocmai ca mizantropii din corul acela, cu siguranţă că ţi-ar face 
plăcere să întiîlneşti oameni ca Euribates şi Phrynondas41 şi ai 
suspina după răutatea oamenilor de aici. Acum, faci nazuri 
Socrate, pentru că toţi sînt dascăli de virtute, şi ţie ţi se pare că 
nu e nici unul. După cum dacă ai căuta cine e dascăl de elenă, ţi 
s-ar părea că nu e nici unul, sau dacă ai căuta, cred, cine i-a 
învăţat pe fiii meseriaşilor noştri meseria pe care ei au învăţat-o 
de la tatăl lor, pe cît le-a fost cu putinţă s-o înveţe de la el, sau 
de la prietenii tatălui lor care erau de aceeaşi meserie, nu cred 
că ti-ar fi uşor, Socrate, ca cercetind cine i-a învăţat pe aceştia, 
să arăţi cine a fost dascălul lor, pe cînd în cazul celor neştiutori e 
simplu. La fel se întîmplă şi cu virtutea şi cu toate celelalte; dar 
dacă există cineva mai presus de noi, în stare să ne facă să 
înaintăm cît de puţin în virtute, fie binevenit. 

Eu cred că sînt unul dintre aceştia şi că pot fi de folos cuiva, 
mult mai mult decit alţii, pentru a-l face om de ispravă şi că 
merit salariul pe care îl cer, ba chiar ceva mai mult, dacă şi 
elevul e de acord. De aceea şi felul în care îmi iau onorariul este 
acesta: după ce omul a învăţat cu mine, dacă vrea îmi dă banii 
pe care îi cer; dacă nu, merge la un templu, declară cu jurămiînt, 
cît crede că face învăţătura primită, apoi îmi plăteşte numai atit. 


Acestea au fost mitul şi raţionamentul care am vrut să ţi le 
spun, Socrate, pentru a dovedi că virtutea se poate învăţa şi că 
atenienii aşa socotesc, precum şi că nu e nimic de mirare în 
faptul că fiii oamenilor de ispravă sînt răi, iar fiii celor răi sînt de 
ispravă; de vreme ce şi fiii lui Policleitos, care-s de o vîrstă cu 
Paralos şi cu Xantippos acesta, nu sînt nimic faţă de tatăl lor ca 
şi fiii altor meşteşugari. Despre aceştia însă nu putem încă 
afirma cu tărie aşa ceva; mai avem speranţe în ei, căci sînt încă 
tineri”. 

După ce Protagoras a făcut toată această demonstraţie 
încetă să vorbească. lar eu, fermecat, dorind a-l asculta privii 
încă mult timp spre el, doar doar o mai spune ceva; dar după ce 
am înţeles că într-adevăr terminase de vorbit, parcă 
reculegîndu-mă cu greu am zis privind către Hippocrates: — „O! 
fiu al lui Apollodor, cît îţi sînt de recunoscător pentru că m-ai 
îndemnat să vin aici; îmi pare nespus de bine că l-am auzit pe 
Protagoras spunînd cele ce am auzit. Mai înainte eu nu 
crezusem că există o preocupare omenească prin care cei buni 
devin buni; acum m-am convins. Doar o mică nedumerire mai 
am, dar e limpede că Protagoras o va lămuri de vreme ce le-a 
lămurit şi pe acestea multe, de mai-nainte. într-adevăr, dacă 
cineva ar discuta despre acestea cu oricare altul dintre oratorii 
publici poate că ar auzi aceleaşi discursuri, fie din partea lui 
Pericle, fie a altuia dintre cei iscusiţi la vorbă; dacă însă i-ar mai 
întreba cîte ceva în plus, întocmai ca şi cărţile nu ar avea nici ce 
răspunde, nici ce întreba la rîndul lor; alteori dacă cineva îi 
întreabă încă ceva în legătură cu cele spuse, întocmai ca şi 
vasele de aramă care fiind lovite răsună şi vibrează îndelung cît 
timp nu le atinge nimeni, şi retorii fiind întrebaţi un lucru mărunt 
întind vorba la nesfirşit. Protagoras însă este în stare să 
pronunţe discursuri lungi şi frumoase, cum a dovedit adineauri, 
dar e în stare deopotrivă să răspundă şi pe scurt la întrebări şi 
întrebînd să aştepte şi să primească răspunsul, ceea ce nu stă la 
îndemînă multora. Acum, Protagoras, dacă mi-ai mai răspunde şi 
la următorul lucru, aş zice că nu-mi mai lipseşte aproape nimic. 

Spui că virtutea se poate învăţa şi sînt înclinat să-ţi dau 
dreptate ţie mai mult decit oricui; dar lămureşte deplin pentru 
sufletul meu un lucru care m-a mirat pe cînd vorbeai. într- 
adevăr, spuneai că Zeus ar fi dat oamenilor simţul dreptăţii şi 
ruşinea şi apoi ai afirmat de multe ori în decursul cuvîntării că 


simţul dreptăţii şi chibzuinţă şi pietatea ar alcătui un tot, adică 
virtutea. Acum  explică-mi cu acribie, pe cale raţională, 
următorul lucru, anume dacă virtutea este un tot unic, ale cărui 
părţi sînt simţul dreptăţii, chibzuinţă şi pietatea sau acestea pe 
care le-am enumerat acum sînt toate doar nume ale uneia şi 
aceleiaşi entităţi unice. Acesta este lucrul pe care mai doresc 
încă să-l ştiu". 

— „Dar e uşor de răspuns la aceasta, Socrate, zise el, căci 
cele pe care le-ai enumerat sînt. părţi ale virtuţii, ea însăşi fiind 
un singur tot" — „In ce fel, am zis eu, aşa cum gura, nasul, ochii, 
urechile sînt părţi ale feţii? Sau ca părţile aurului care nu diferă 
una de alta, şi laolaltă de întreg, decît prin mărime sau micime?" 
— „In chipul cel dintii mi se pare, Socrate, adică aşa ca părţile 
feţii în raport cu faţa întreagă". — „Oare oamenii, am zis eu, iau 
din aceste părţi ale virtuţii unii o parte, alţii altă parte sau 
neapărat dacă cineva ia o parte, le are pe toate?" 
„Nicidecum, zise el, deoarece mulţi sînt curajoşi, dar nedrepţi, 
sau sînt drepţi, dar nu sînt iscusiţi". — „înţelepciunea şi curajul, 
am zis eu, sînt deci şi ele părţi ale virtuţii?" 

— „Desigur, fără doar şi poate, zise el; ba chiar cea mai 
de seamă parte este înţelepciunea". — „Şi fiecare dintre ele este 
altceva decit cealaltă?", am zis eu. — „Da" 

— „Şi oare fiecare dintre ele are un rost propriu, întocmai 
ca părţile feţii? Căci ochiul nu este la fel ca urechea, şi nici rostul 
lui nu este la fel cu al ei şi nici una din celelalte părţi nu este la 
fel cu cealaltă nici în ce priveşte rostul, nici în alte privinţe; oare 
tot aşa şi părţile virtuţii nu sînt la fel una cu cealaltă, nici în sine, 
nici în ceea ce priveşte rostul lor? Nu-i oare limpede că aşa 
trebuie să stea lucrurile dacă ne ţinem de exemplu luat?" — 
„Chiar aşa, Socrate, a zis el". 

lar eu am zis : „Aşadar nici o altă parte a virtuţii nu este tot 
una cu ştiinţa, sau cu dreptatea, sau cu curajul, sau cu 
chibzuinţă, sau cu evlavia". — „Nu", răspunse el. 

— „Hai să cercetăm împreună, am zis eu, cum este 
fiecare din ele. în primul rînd: dreptatea este un lucru sau nu 
este nici unul? Mie mi se pare că e; tu ce părere ai?" 

— „Şi mie mi se pare tot aşa" — „Ei bine, dacă cineva ne- 
ar întreba pe mine şi pe tine: «O! Protagoras şi Socrate, referitor 
la dreptate pe care aţi pomenit-o adineauri, spuneţi-mi, este ea 
însăşi ceva drept sau ceva nedrept?», eu unul i-aş răspunde că 


este ceva drept; tu ce răspuns ai da? Acelaşi ca şi mine sau 
altul?" — „Acelaşi ca şi tine", zise el. — „Aşadar dreptatea este 
ceva drept, aş spune eu unul răspunzînd celui care întreabă; 
oare şi tu?" — „Da", zise el. — „Dacă după asta ne-ar întreba: 
«Dar pietatea, credeţi oare că e şi ea ceva?» Am zice că da, 
după cîte cred eu" — „Da", întări el. — «Deci ziceţi că şi aceasta 
este un anumit lucru?» — „Am zice aşa, sau nu?" — Şi cu 
aceasta fu de acord. — «Oare acest lucru credeţi că este prin 
natura lui ceva pios sau ceva nepios?" — „La această întrebare 
eu unul m-aş supăra, spusei eu, şi aş zice: Vorbeşte cuviincios 
omule! Cum ar putea fi altceva pios dacă pietatea însăşi nu ar fi 
ceva pios?» Ce! Tu nu ai răspunde la fel?" — „De bună seamă", 
zise el. 

— „Dacă apoi ne-ar întreba, zicînd: «Dar cum spuneaţi puţin 
mai înainte? Oare nu v-am auzit bine? Mi s-a părut că ziceaţi 
despre părţile virtuţii că au asemenea raporturi între ele încît nu 
este una la fel cu cealaltă?» Eu unul aş răspunde: în privinţa 
altor lucruri ai auzit bine, dar dacă crezi că şi eu am zis aşa te 
înşeli; Protagoras a răspuns acestea pe timpul cînd cu doar 
întrebam. Dacă acum ar zice: «Are acesta dreptate, o 
Protagoras? Susţii tu cu adevărat că nici una din părţile virtuţii 
nu este la fel cu cealaltă? Al tău este cuvintul acesta?» Ce i-ai 
răspunde?" — „Va trebui să recunosc, Socrate!" — „Dar ce îi vom 
răspunde, Protagoras, dacă după ce am recunoscut acestea, ne 
va întreba iarăşi: «Oare nu este pietatea ceva drept, iar 
dreptatea ceva pios sau este ceva nepios, iar pietatea este ceva 
nedrept, adică una e nedreaptă şi cealaltă nepioasă?» Ce-i vom 
răspunde atunci? Eu unul, în ceea ce mă priveşte, aş zice că şi 
dreptatea este ceva pios şi pietatea este ceva drept; în ceea ce 
te priveşte, dacă-mi îngădui, aş răspunde la fel, şi anume că de 
bună seamă dreptatea este tot una cu pietatea sau este ceva 
foarte asemănător şi că mai mult decit orice dreptatea este la 
fel cu pietatea şi pietatea la fel cu dreptatea. Dar bagă de 
seamă dacă ai ceva de obiectat, sau eşti şi tu de părerea asta". 
— „Nu mi se pare deloc, Socrate, că este atit de simplu, să 
recunoaştem că dreptatea este pioasă şi pietatea este dreaptă, 
ci mi se pare că este o deosebire între ele. Dar ce importanţă 
are asta?, zise el. Dacă vrei tu, să zicem că dreptatea este 
pioasă şi pietatea este dreaptă". 

— „Nu-i vorba să-mi faci mie pe plac, am zis eu; căci nu cer 


deloc să discutăm pe «dacă tu vrei» sau pe «dacă ţi se pare 
ţie», ci e vorba să ne lămurim şi eu şi tu. Vreau să zic prin asta 
că discuţia va fi cît mai temeinică dacă am înlătura din ea pe] 
«dacă». — „Dar de bună seamă, zise el, există o asemănare 
între dreptate şi pietate, căci un lucru seamănă cu altul într-un 
chip oarecare. De pildă, albul şi negrul au o oarecare 
asemănare, sau tarele şi moalele, de asemenea şi celelalte care 
par a fi cu totul opuse între ele; chiar cele despre care ziceam 
adineauri că au fiecare alt rost şi că nu sînt una la fel cu 
cealaltă, mă refer la părţile feţii, totuşi într-un fel seamănă între 
ele şi sînt una ca cealaltă; încît în acest chip ai putea 
demonstra, dacă vrei, şi despre acestea, că sînt toate asemenea 
unele cu altele. Dar nu e drept să numim asemănătoare lucrurile 
care au ceva asemănător între ele sau să le declarăm 
neasemănătoare pe cele care au ceva neasemănător dacă au cit 
de puţină asemănare". — „Dar eu plin de mirare i-am zis: 

Oare tu socoţi că dreptatea şi evlavia au între ele numai o 
mică asemănare?" — „Nicidecum, zise el, dar nici atît de mare 
pe cît pari tu a crede". — „Ei bine, am zis eu, deoarece am 
impresia că te-am cam supărat cu treaba asta, s-o lăsăm 
deoparte şi să ne ocupăm de altceva din cele ce spuneai". 

„Numeşti ceva nechibzuinţă?" — „Da". — „Contrariul acestui 
lucru nu este oare înţelepciunea?" — „Aşa cred şi eu", zise el. — 
„Dar atunci cînd oamenii acţionează drept şi cu folos, ţi se pare 
că sînt chibzuiţi acţionînd aşa sau dimpotrivă?" — „Cred că sînt 
chibzuiţi", zise el — „Aşadar, ei sînt chibzuiţi datorită 
chibzuinţei?" — „Neapărat" — „Deci cei ce nu acţionează drept, 
acţionează nechibzuit şi sînt nechibzuiţi acţionînd astfel?" — „Şi 
eu unul cred la fel", zise el. — „Prin urmare a acţiona nechibzuit 
este contrariul lui a acţiona chibzuit?" — „Da". 

— „Atunci cele făcute în mod nechibzuit sînt făcute cu 
nechibzuinţă iar cele făcute în mod chibzuit, cu chibzuinţă?" 


— Zise că-i de acord. — „Aşadar dacă ceva se face cu 
energie, zicem că se face în chip energic, iar dacă se face cu 
slăbiciune zicem că se face în chip molatic". — Fu de acord şi el. 


— „lar dacă ceva se face cu iuţeală, zicem că se face iute, sau 
dacă ceva se face cu încetineală, zicem că se face încet". El 
încuviinţă. — „Deci ceea ce se face într-un anumit chip se face 
datorită unei cauze, iar ceea ce se face în chip contrar se face 
aşa datorită cauzei contrare?" — El se declară de acord şi cu 


aceasta. — „Dar ia spune, am zis eu, frumosul există?" — „Da', 
zise el. 


— „| se opune lui altceva afară de uriţenie ?" — „Nu" 

— „Dar binele există?" — „Există" — „Lui i se opune ceva, 
în afară de rău?" — „Nu" — „Dar sunet ascuţit există?" 
„Există". — „Nu cumva contrariu lui este altceva decit sunetul 
grav?" — „Nu". — „Prin urmare, am zis eu, nu-i aşa că fiecare 
lucru are numai un singur contrariu şi nu mai multe?" — Fu de 


acord cu asta. 

„Hai să rezumăm cele asupra cărora am căzut de acord. 
Sîntem de acord să există un singur lucru contrar altui lucru şi 
nu mai multe?" — „Da" — „Am stabilit că ceea ce se face în chip 
contrar, se face din cauze contrare?" 

— „Da" — „Am stabilit de comun acord că ceea ce se 
face în mod nechibzuit se face în mod contrar faţă de ceea ce se 
face în mod chibzuit?" — „Ba da". — E adevărat că ceea ce se 
face în mod chibzuit se face cu chibzuinţă şi ceea ce se face în 
mod nechibzuit, se face cu nechibzuinţă?" — El încuviinţă. „Deci 
dacă se fac în chip contrar nu este oare pentru că intervine o 
cauză contrară?" — „Desigur". — „Deci într-un caz se face cu 
chibzuinţă, în celălalt caz cu nechibzuinţă?" — „Da". — „Adică în 
mod contrar?" — „Oare nu pentru că sînt contrare?" — 
„Bineînţeles". — „Aşadar,  nechibzuinţă este contrară 
chibzuinţei?'" — „Se pare că da". — „ţi aminteşti oare că mai 
înainte am căzut de acord că nechibzuinţă este contrariul 
înţelepciunii". — Fu de acord. — „Un anumit lucru are un singur 
contrariu?" — „Da'". — Atunci pe care dintre afirmaţii o vom 
retrage, Protagoras? Oare pe aceea că există un singur contrariu 
corespunzător unui anumit lucru sau pe aceea prin care 
spuneam că înţelepciunea e altceva decit chibzuinţă, dar fiecare 
dintre ele este o parte a virtuţii, şi pe lingă faptul că sînt fiecare 
altceva, sînt diferite atit ele cît şi rosturile lor, întocmai ca şi 
părţile feţii? Pe care din două o vom retrage? într-adevăr, aceste 
două afirmaţii nu se împacă de fel una cu alta; ele se bat cap în 
cap. Cum s-ar putea împăca, dacă un lucru are neapărat un 
singur contrariu, nu mai multe, iar nechibzuinţă, un singur lucru 
fiind, pare a avea drept contrarii şi înţelepciunea şi chibzuinţă; 
este sau nu aşa, Protagoras?'", am zis eu. — Neavind încotro, 
recunoscu. 

„Oare nu cumva chibzuinţă şi înţelepciunea or fi un singur 


lucru? Mai înainte ni s-a părut că dreptatea şi pietatea sînt 
aproape acelaşi lucru. Hai Protagoras, să nu ne descurajăm, ci 
să cercetăm şi ce a mai rămas. Crezi oare că omul care 
săvirşeşte nedreptatea este chibzuit cînd o săvirşeşte?" 

— „Mie unul mi-ar fi ruşine să admit acest lucru, deşi 


mulţi dintre oameni îl admit". — „Să mă adresez acelora sau să 
mă adresez ție?" — „Dacă vrei, pune în discuţie mai întîi 
afirmaţia aceasta, a celor mulţi" — „Mi-este tot una, de vreme 


ce tu îmi răspunzi aşa fie că tu crezi efectiv asta, fie că nu. De 
bună seamă eu cercetez în primul rînd argumentele, dar în 
acelaşi timp mă cercetez deopotrivă şi pe mine cel care întreb şi 
pe cel care răspunde". 

La început Protagoras a făcut nazuri, căutînd neajunsuri în 
argumentaţia care nu-i era pe plac; totuşi, în cele din urmă, s-a 


înduplecat să răspundă. — „Hai am zis eu, s-o luăm de la 
început! După părerea ta sînt vreunii oameni care să fie chibzuiţi 
săvirşind nedreptatea?" — „Să admitem", spuse el. — „A fi 


chibzuit însemnează după tine a chibzui bine?" — A zis că da. — 
„Dar a chibzui bine, însemnează a delibera bine cînd fac 


nedreptatea?" — „Să admitem", zise el. — „Cum, am zis eu, 
dacă fac bine săvirşind nedreptatea, sau dacă fac rău?" — „Dacă 
fac bine" — „Crezi aşadar că există unele lucruri bune?" — „Da" 
— „Oare sînt bune cele ce sînt folositoare oamenilor?" — „Dar pe 


Zeus, spuse el, chiar dacă nu le-ar fi de folos oamenilor, eu unul 
le numesc bune". 

Din acel moment mi se păru că Protagoras era tulburat, că se 
frămiîntă şi că se lasă greu la răspunsuri. Deci văzîndu-l în 
această stare, păzindu-mă să nu-l supăr, îl luai cu binişorul, 
întrebîndu-l: „le referi oare, Protagoras, la cele ce nu sînt de 
folos nici unui om, sau la cele care nu sînt de fel folositoare? 
Chiar şi pe unele ca acestea le numeşti tu bune?" — „Nici gînd, 
zise el, dar eu ştiu că unele alimente, băuturi, doftorii şi multe 
altele sînt nefolositoare oamenilor; altele însă sînt folositoare. 
Altele sînt indiferente oamenilor, dar nu şi cailor. Altele sînt 
folositoare numai pentru boi, altele pentru cîini. Altele nu sînt 
folositoare nici unora dintre aceştia dar sînt folositoare pomilor. 
Unele sînt bune pentru rădăcinile pomului, dar sînt rele pentru 
muguri. De pildă, bălegarul pus la rădăcinile tuturor plantelor 
este bun, dar dacă ai vrea să-l pui la tulpini şi pe lăstarii tineri, îi 
distruge pe toţi. Căci şi uleiul este dăunător tuturor plantelor şi 


foarte dăunător pentru părul tuturor animalelor, afară de cel al 
omului; pentru părul omului este întăritor, ca şi pentru restul 
corpului. Astfel binele este ceva divers şi variat, încît chiar în 
cazul omului ceva poate fi bun pentru părţile din afară ale 
corpului şi acelaşi lucru poate fi foarte dăunător pentru cele 
dinăuntru. De aceea toţi medicii interzic celor bolnavi să 
folosească 

uleiul sau le îngăduie numai puţin de tot în mîncăruri, doar 
atit cît să le potolească senzațiile neplăcute care se ivesc în nas 
din pricina alimentelor şi mîncărurilor". 

Spunînd el acestea, cei de faţă izbucniră în aplauze pentru că 
vorbise frumos; iar eu am zis: — ,„,O! Protagoras, întîmplarea 
face că eu sînt cam uituc; dacă cineva îmi vorbeşte prea mult uit 
despre ce era vorba. Aşadar, după cum, dacă din întîmplare aş fi 
avut auzul slab, ca să stai de vorbă cu mine, ai fi socotit că 
trebuie să-mi vorbeşti mai tare decit celorlalţi, tot aşa şi acum, 
de vreme ce ai de a face cu unul care e uituc, mai taie din 
lungimea răspunsurilor şi fă-le mai scurte dacă vrei să te pot 
urmări". — „Cum îmi ceri să-ţi răspund pe scurt? Să-ţi răspund, 
zise el, mai pe scurt decit trebuie?" — „Nicidecum", am zis eu. 
— „Atunci atit cît trebuie?", zise el. — „Da'", am răspuns eu. — 
„Oare atit cît socot eu de cuviinţă să-ţi răspund sau cît socoteşti 
tu?" — „Am auzit, zisei eu atunci, că tu te pricepi şi poţi învăţa şi 
pe altul să vorbească despre aceleaşi lucruri pe larg, dacă vrea, 
astfel încît să nu termine niciodată vorba sau aşa de scurt, încît 
nimeni să nu-l întreacă. Dacă deci ai de gînd să stai de vorbă cu 
mine foloseşte-te de cestălalt chip, adică de vorbirea pe scurt". 
— „O! Socrate, cu mulţi oameni m-am măsurat în mînuirea 
cuvîntului, şi dacă aş fi făcut ceea ce-mi ceri tu, adică dacă aş fi 
discutat aşa cum dorea adversarul, atunci nu m-aş fi dovedit 
mai bun decit oricare altul, nici n-ar fi ajuns celebru între greci 
numele lui Protagoras". 

Atunci eu — înţelegind că nu era mulţumit de sine pentru 
răspunsurile de mai-nainte, şi că nu ar dori să mai discute dînd 
răspunsuri — socotind că nu mai are nici un rost să rămîn 
împreună cu ei, am zis: „O! Protagoras, nici eu nu ţin cu tot 
dinadinsul să prelungim convorbirea noastră mai mult decit 
socoteşti tu de cuviinţă; cînd o să fii dispus să discutăm în aşa 
fel încît să t e pot urmări, atunci voi discuta cu tine. Tu însuţi 
susţii, aşa cum se spune despre tine, că te pricepi să discuţi şi 


pe larg şi pe scurt. Că doar eşti iscusit. Eu unul nu fac faţă la 
cuvîntări lungi deşi aş dori-o. Tu însă, care poţi şi într-un fel şi 
într-altul 

ar trebui să cedezi ca să fie cu putinţă convorbirea între noi; 
dar cum tu nu vrei, iar eu am ceva treabă şi oricum nu aş putea 
să te urmăresc în cuvîntările tale prelungite, plec, pentru că am 
de mers undeva. în orice caz te-aş fi ascultat cu plăcere". 

Şi în timp ce spuneam acestea m-am ridicat cu gindul să 
plec; dar după ce m-am ridicat, Callias mă apucă cu dreapta de 
mînă iar cu stînga de mantia aceasta şi zise: — „Nu-ţi dăm 
drumul Socrate; căci dacă o să pleci tu nu vom mai putea 
discuta ca pînă acum. Te rog dară să rămii cu noi, căci nimic nu 
mi-ar face mai multă plăcere decit să vă ascult, pe tine şi pe 
Protagoras, discutind. Hai, fă-ne nouă tuturor pe plac". lar eu, 
care mă ridicasem de acum şi dădeam să ies, am zis: — „O! fiu 
al lui Hipponicos, neîncetat am admirat dragostea ta de 
înţelepciune; deci şi acum o laud şi o apreciez, încît aş dori să-ţi 
fac pe plac, dacă mi-ai cere un lucru ce-mi stă în putinţă. Dar 
acum este ca şi cînd mi-ai cere să ţin pasul cu Crison din Himera 
care e campion la alergare sau să mă iau la întrecere cu vreunul 
din alergătorii de fond sau cu vreunul din alergătorii la cursa de 
o zi. îţi mărturisesc că eu însumi aş dori mult mai mult decit tine 
să mă pot ţine după aceşti alergători, dar nu sînt în stare. Dar 
dacă totuşi vrei să mă vezi pe mine şi pe Crison alergînd în 
aceeaşi cursă, atunci roagă-l pe el să facă concesii; eu unul nu 
pot alerga iute, el însă poate alerga încet. Deci dacă doreşti să 
ne asculţi, pe mine şi pe Protagoras, roagă-l pe el să-mi 
răspundă şi acum la întrebări aşa ca mai înainte, pe scurt şi 
precis; dacă nu, care va fi felul discuţiilor? Eu socoteam că una 
este să stăm de vorbă discutînd unii cu alţii şi altceva este să ţii 
un discurs". — „Dar vezi, Socrate, zise el, Protagoras pare să 
aibă şi el dreptate cînd cere să-i fie îngăduit să discute aşa cum 
vrea iar ţie, la rîndul tău, de asemenea, să-ţi fie îngăduit să 
discuţi aşa cum vrei". 

Luînd însă cuvintul Alcibiade zise: „Nu ai dreptate, Callias; 
Socrate acesta mărturiseşte că nu poate face faţă la cuvîntări 
lungi şi cedează în faţa lui Protagoras. Dar în ceea ce priveşte 
talentul şi ştiinţa de a discuta prin întrebări şi răspunsuri, m-aş 
mira să cedeze pasul cuiva. Deci dacă şi Protagoras 
mărturiseşte că este mai prejos decit Socrate în ceea ce 


priveşte dialogul, lui Socrate îi va fi de ajuns; dacă refuză, atunci 
să discute prin întrebări şi răspunsuri, fără să facă la fiecare 
întrebare, drept răspuns, o cuviîntare lungă, abătînd discuţia, 
nevrind să dea seamă şi lungind vorba pînă cînd cei mai mulţi 
dintre auditori uită la ce se referea întrebarea căci, vă asigur eu, 
Socrate are memoria foarte bună, doar glumeşte spunînd că e 
uituc. Mie mi se pare că Socrate are mai multă dreptate; trebuie 
de fapt să-şi spună fiecare părerea fără înconjur". 

După Alcibiade, cel care a vorbit a fost, după cîte cred, 
Critias. — „O! Prodicos şi Hippias, Callias îmi face impresia că 
ţine prea mult cu Protagoras, iar Alcibiade este întotdeauna 
dornic de izbîndă în orice lucru ar interveni; noi însă nu trebuie 
să ţinem nici cu Socrate, nici cu Protagoras, ci să-i rugăm cu toţii 
pe amindoi să nu întrerupă conversaţia tocmai ia mijloc". 

După ce Critias a spus acestea, luă cuvintul Prodicos: — 
„Cred că ai dreptate, Critias. într-adevăr, cei ce participă la 
astfel de discuţii trebuie să dea ascultare deopotrivă ambilor 
vorbitori, dar nu în aceeaşi măsură. Căci nu este tot una: trebuie 
să ia aminte deopotrivă la amindoi, dar nu trebuie să dea 
fiecăruia aceeaşi apreciere, ci se cuvine să dea mai multă 
apreciere celui mai priceput, iar celui mai nepriceput o apreciere 
mai mică. Eu însumi, Protagoras şi Socrate, vă cer să cedaţi şi să 
dezbateţi împreună probleme serioase, dar să nu vă certaţi, căci 
prietenii discută între ei cu bunăvoință, numai străinii şi 
duşmanii se ceartă unii cu alţii. Astfel şi întîlnirea noastră ar 
deveni foarte plăcută, iar voi vorbitorii aţi dobîndi în acest fel 
aprobarea noastră, a celor care vă ascultăm, nu numai lauda. 
Aprobarea se află în sufletele celor care ascultă fără înşelăciune, 
pe cînd lauda se află adesea în cuvintele celor ce grăiesc altfel 
decit cred. lar noi ascultătorii, am încerca o bucurie intelectuală 
fără seamăn şi nu doar o plăcere de rînd. Căci a încerca o 
bucurie intelectuală înseamnă a învăţa ceva şi a dobiîndi 
înţelepciune cu ajutorul gîndirii, pe cînd plăcerea de rînd este 
ceva la nivelul trupului, ca, de pildă, o mincare sau vreo 
senzaţie plăcută". Aşa a vorbit Prodicos şi mulţi din cei prezenţi 
l-au încuviinţat. 

După Prodicos a vorbit Hippias, învățatul. — „O bărbaţi, care 
sînteţi aici de faţă, eu vă socot a fi rude, prieteni, concetăţeni 
prin fire iar nu prin lege; căci cele asemănătoare se înrudesc 
prin fire, pe cînd legea, fiind tiranul oamenilor, impune multe 


lucruri ce sînt contrare firii. Deci ar fi ruşinos ca noi care 
cunoaştem firea lucrurilor, fiind cei mai învăţaţi dintre greci, şi 
care din acest motiv ne-am adunat acum din toată Grecia în 
acest sanctuar al ştiinţei şi în casa cea mai de seamă şi cea mai 
înstărită din cetate, să nu ne dovedim întru nimic vrednici de 
această pretenţie, ci, întocmai ca cei mai de rînd dintre oameni, 
să ne sfădim între noi. Deci eu vă rog şi vă îndemn, Protagoras 
şi Socrate, să treceţi în mijloc ca şi cum noi în chip de arbitri v- 
am sili la aceasta şi nici tu Socrate să nu ceri cu acribie prea 
mare scurtimea răspunsurilor, dacă acest lucru nu-i place lui 
Protagoras, ci mai slăbeşte şi lasă liber friul cuvintelor, ca să ne 
pară mai măreţe şi mai frumoase, dar nici Protagoras, la rîndul 
său, să nu se avinte în cuvintări ca pe o mare, cu toate pînzele 
întinse şi cu vînt prielnic din spate, pierzînd pămîntul din ochi, ci 
amindoi să ţineţi calea de mijloc. Faceţi aşa cum vă spun eu; 
alegeţi un arbitru, un epistat, un pritan, care să vegheze ca 
lungimea cuvîntărilor fiecăruia să fie potrivită". 

Aceste cuvinte au plăcut celor ce erau de faţă şi toţi le-au 
lăudat, iar Callias a zis că nu-mi dă drumul şi ceilalţi m-au rugat 
să aleg un epistat. Eu însă am zis că nu se cade să alegem un 
arbitru al cuvîntărilor, căci dacă cel ales va fi mai rău decit noi, 
ar fi nedrept ca unul mai rău să prezideze pe alţii mai buni, iar 
dacă va fi egal, nici atunci nu ar fi drept, căci unul asemenea 
nouă ar face la fel ca noi, încît degeaba va fi ales. Deci trebuie 
să alegeţi pe cineva mai bun decit noi. Dar după cîte cred eu, vă 
este într-adevăr cu neputinţă să găsiţi pe cineva mai învăţat 
decit Protagoras acesta; dacă însă veţi alege pe unul care nu e 
cu nimic mai bun, pretinzînd totuşi că este, şi acest lucru ar fi 
necuviincios; ar însemna că-i puneţi supraveghetor ca unui om 
de rînd, căci în ceea ce mă priveşte pe mine, mi-e tot una. Dar 
iată ce sînt gata să fac pentru a se îndeplini dorinţa voastră, 
anume să fim împreună şi să stăm de vorbă; dacă Protagoras nu 
vrea să dea răspunsuri, să întrebe el, iar eu voi răspunde şi 
totodată voi încerca să-i arăt cum cred eu că trebuie să 
răspundă cel ce dă răspunsuri; după ce voi răspunde la toate 
întrebările pe care va dori să mile pună, să-mi răspundă el mie 
din nou în acelaşi chip. Dacă va arăta că nu are chef să 
răspundă precis la întrebare, atunci şi eu şi voi laolaltă îi vom 
cere ceea ce mi-aţi cerut şi voi mie, anume să nu strice 
reuniunea; iar pentru asta nu-i nevoie de nici un supraveghetor, 


căci veţi veghea cu toţii laolaltă". Au fost toţi de părere că aşa 
trebuie făcut. Deşi lui Protagoras nu prea îi convenea, totuşi fu 
silit să se declare de acord ca după ce va pune întrebări 
îndeajuns, să dea iarăşi seamă răspunzind pe scurt. începu 
aşadar să întrebe astfel: — „,Eu cred, Socrate, a zis el, că pentru 
un om cea mai importantă parte a educaţiei este priceperea în 
domeniul poeziei; aceasta înseamnă să fii în stare a-ţi da seama, 
în privinţa celor spuse de poeţi, care sînt bine ticluite şi care nu, 
şi să ştii să le explici, iar atunci cînd eşti întrebat să ştii să dai 
seamă. Drept aceea întrebarea mea de acum se va referi tot la 
ceea ce discutam noi adineauri, adică la virtute, dar vom muta 
discuţia pe tărimul poeziei. Asta va fi singura diferenţă. într- 
adevăr, Simonide spune undeva, adresîndu-se lui Scopas42, fiul 
lui Creon Tesalianul, că 

e greu desigur să devii cu adevărat om de ispravă în ceea ce 
priveşte picioarele, mîinile şi mintea pătrat făurit fără cusur. 

„Ştii această odă sau să ţi-o spun toată?" — lar eu am zis că 
nu-i nevoie şi că întâmplător studiasem foarte serios acea odă. 
— „Bine, zise el. Cum ţi se pare, e alcătuită bine şi frumos sau 
nu?" — „Foarte frumos şi bine", am zis eu. — „Crezi că este bine 
alcătuită, dacă poetul se contrazice singur?" — „Nu'", am zis eu. 
— „la uită-te mai bine", a zis el. — „Dar am cercetat îndeajuns, 
bunule". — „Ştii deci că mergind mai departe cu oda, el zice 
undeva : 

Nici spusa lui Pittacos43 nu-mi sună bine, deşi vine de la un 
om înţelept ; căci, zice el, e greu să fii bun. 

„Observi că acelaşi poet spune şi acestea şi cele de mai- 
nainte?" — „Ştiu'", am zis eu. — „Crezi deci, zise el, că acestea 
se împacă cu acelea?" — „Eu unul cred că da". Totodată însă mă 
temeam să nu aibă întrucitva dreptate. „Dar ţie, am zis eu, nu ți 
se pare?" — „Cum ar putea să mi se pară că poetul este de 
acord cu el însuşi, spunînd aceste două lucruri? La început 
spune chiar el că «e greu să devii cu adevărat om de ispravă», 
apoi mergind ceva mai departe cu poezia uită şi îl dezaprobă pe 
Pittacos care afirmase acelaşi lucru, anume că «e greu să fii 
bun», şi declară că nu-i de acord cu el, deşi afirmă acelaşi lucru 
ca şi el. Ori e clar că atunci cînd cineva combate pe unul care 
spune aceleaşi lucruri ca şi el se combate pe sine, încît greşeşte 
sau la început sau mai pe urmă!" 

Zicînd acestea a stîrnit entuziasmul zgomotos şi admiraţia 


multora dintre auditori, iar eu, ca şi cum aş fi primit o lovitură de 
pumn zdravănă m-am întunecat şi fui cuprins de ameţeală în 
timp ce el zicea acestea iar ceilalţi aprobau zgomotos. Apoi, ca 
să-ţi spun adevărul, pentru a cîştiga un timp în care să mă pot 
gîndi la ce-o fi vrut să spună poetul, mă întorsei spre Prodicos şi, 
strigindu-l, i-am zis: ,O, Prodicos, de fapt Simonide este 
concetăţeanul tău; se cade să-i iei apărarea. Te chem, pare-mi- 
se, aşa cum spune Homer că Scamandru fiind încolţit de Ahile îl 
chema în ajutor pe Simois. zicînd: 

hai frate dragă, amindoi să ţinem piept puterii acestui om. 

Tot aşa te chem şi eu în ajutor pentru ca Protagoras să nu-l 
facă praf pe Simonide. Căci pentru a-l salva pe Simonide este 
nevoie de rafinamentul tău, cu ajutorul căruia deosebeşti pe «a 
vroi» şi pe «a dori», cum că nu sînt unul şi acelaşi lucru şi toate 
cele multe şi frumoase pe care le spuneai mai adineauri. Deci 
acum vezi dacă eşti şi tu de aceeaşi părere cu mine. Căci eu nu 
am impresia că Simonide se contrazice. Dar spune-ţi tu, 
Prodicos, părerea; crezi că «a deveni» este acelaşi lucru cu «a 
fi» sau e altceva?" — „Altceva, pe Zeus", a zis Prodicos. — „Nu-i 
aşa, că în primele versuri Simonide şi-a spus părerea sa proprie, 
anume că «e greu să devii cu adevărat om de ispravă?»", am zis 
eu. — „Ai dreptate", a zis Prodicos. — „Pe Pittacos îl dezaprobă, 
dar nu aşa cum crede Protagoras, deşi spune acelaşi lucru, ci 
pentru că spune de fapt altceva; căci Pittacos nu s-a exprimat 
precum Simonide, că e greu să devii bun, ci că e greu să fii bun: 
ori nu este acelaşi lucru, Protagoras, a fi şi a deveni, după cum 
spune Prodicos acesta; deci dacă a fi nu e tot una cu a deveni, 
nici Simonide nu se contrazice singur. Dar poate că Prodicos şi 
mulţi alţii ar zice, împreună cu Hesiod, că e greu să devii om de 
ispravă, căci «zeii au pus osteneala înaintea virtuţii; dar după ce 
ai atins culmea ei, pe urmă e uşor să o păstrezi, deşi a fost greu 
s-o dobindeşti»". 

Prodicos, auzind acestea, m-a aprobat; Protagoras însă a zis: 
„îndreptarea ta conţine o greşeală mai mare decit cea pe care 


vrei să o îndrepţi". — lar eu am zis: „Pe cît se pare am scrîntit-o, 
Protagoras, şi sînt ca un doctor bun de luat în ris; vrînd să 
vindec, mai tare agravez boala". — „Aşa este", zise el. — „Cum 


se poate?', am zis eu. 
— „Mare ar fi neştiinţa poetului, zise el, dacă ar afirma că 
este uşor să păstrezi virtutea, ceea ce după părerea tuturor 


oamenilor este lucrul cel mai greu dintre toate". — Atunci cu am 
zis: „Pe Zeus, ce bine ne prinde că este de faţă şi Prodicos la 
discuţia noastră! Bagă de seamă, Protagoras, s-ar putea ca 
ştiinţa lui Prodicos să fie divină, vechimea ei fiind considerabilă, 
căci ca începe de la Simonide sau chiar mai de departe. Tu, cu 
toate că te pricepi la multe altele, pari a nu te pricepe la 
aceasta, pe cînd eu ca fost elev al lui Prodicos, mă pricep. într- 
adevăr, pari acum a nu şti că poate Simonide nu a luat cuvîntul 
«greu» în sensul în care îl iei tu; se întîmplă ca şi în cazul 
cuvîntului «grozav», pentru care Prodicos acesta mă mustră de 
fiecare dată cînd, lăudîndu-te pe tine, sau pe altul, zic de pildă 
că Protagoras e un om grozav de priceput; atunci mă întreabă 
dacă nu mi-e ruşine să numesc cele bune grozave. Căci grozav, 
spune el, însemnează rău; nimeni nu spune de fiecare dată 
grozavă bogăţie sau grozavă pace, sau grozavă sănătate, ci 
grozavă boală şi grozav război şi grozavă sărăcie, acestea 
însemnînd ceva rău. Poate că si cuvintul greu e luat de cei din 
Ceos şi de Simonide în sensul de rău sau în alt sens, pe care tu 
nu îl ştii44; să-l consultăm pe Prodicos, căci despre limba lui 
Simonide pe el se cade să-l întrebăm". — „Ce înţelegea 
Simonide prin cuvîntul greu, o Prodicos?" — „Rău", zise el. — 
„Tocmai de aceea, Prodicos, am zis eu, îl şi mustră pe Pittacos, 
care spune că e greu să fii bun, ca şi cînd l-ar auzi spunînd că e 
rău să fii bun". — „Dar, spuse el, ce altceva crezi că zice 
Simonide decit asta şi că îi reproşează lui Pittacos că nu ştie să 
deosebească bine cuvintele, fiind originar din Lesbos şi crescut 
într-o limbă barbară?" — „Auzi Protagoras, am zis eu, ce spune 
Prodicos acesta? Ai ceva de spus la acestea?" 

lar Protagoras zise: „Nici vorbă să fie aşa, Prodicos. Căci eu 
ştiu bine că şi Simonide înţelegea prin cuvintul greu ceea ce 
înţelegem şi noi ceilalţi, adică nu ceva rău, ci ceea ce nu e uşor 
de făcut şi se face cu multă osteneală'". — „Dar şi eu cred, 
Protagoras, am zis eu, că asta vrea să spună şi Simonide şi că 
Prodicos o ştie şi el, dar glumeşte şi pare că vrea să te încerce 
dacă eşti în stare să-ţi susţii părerea; căci o bună dovadă că 
Simonide nu foloseşte cuvintul greu în loc de rău este versul 
următor, care zice că «numai un zeu ar putea avea acest 
privilegiu». 

De bună seamă, el nu vrea să spună că e rău să fii bun, din 
moment ce spune că numai un zeu ar putea avea această 


însuşire şi numai zeului îi acordă acest privilegiu; căci în acest 
caz ar însemna că Prodicos vorbeşte de un Simonide prea 
cutezător, nicidecum de cel din Ceos. Dar sînt gata să-ţi spun 
care cred eu că este ideea lui Simonide în această odă, dacă 
vrei să mă pui la încercare, pentru a vedea cum stau cu privire 
la ceea ce tu numeşti pricepere în ale poeziei ; dar dacă vrei, te 
voi asculta eu pe tine". Şi Protagoras, după ce a ascultat cele ce 
am spus, zise: „Dacă vrei vorbeşte tu, Socrate". lar Prodicos şi 
Hippias au stăruit să vorbesc, la fel şi ceilalţi. 

— „Aşadar, am zis eu, voi încerca să vă expun ce cred eu 
despre oda aceasta. Printre greci, aceia care au dovedit rîvnă 
pentru ştiinţă din cele mai vechi timpuri şi în măsura cea mai 
mare sînt cretanii şi lacedemonienii şi cei mai mulţi învăţaţi din 
lume acolo se află. Dar ei tăgăduiesc şi se prefac a fi neînvăţaţi 
ca să nu se dea de gol că întrec pe ceilalţi greci în ceea ce 
priveşte ştiinţa întocmai ca sofiştii pe care îi pomenea 
Protagoras, ci lasă să se creadă că sînt superiori în privinţa 
războiului şi a vitejiei, socotind că dacă s-ar şti prin ce sînt 
superiori, toţi ar încerca să deprindă acel lucru, anume ştiinţa. 
Deci ascunzind acel lucru au păcălit pe admiratorii lor din 
diferite cetăţi, care îşi schingiuiesc urechile imitîndu-i, îşi 
înfăşoară picioarele în curele şi se antrenează de zor la 
gimnastică şi poartă mantale scurte, ca şi cum datorită acestora 
ar întrece  lacedemonienii pe ceilalți greci. lar cînd 
lacedemonienii vor să stea de vorbă nestiînjeniţi cu învățații lor 
şi s-au săturat de acum să mai stea de vorbă cu ei pe ascuns, 
gonind pe pretinşii lor admiratori şi pe ceilalţi străini care ar mai 
fi adăstat, se întîlnesc cu învățații lor fără ştirea străinilor şi nu 
lasă pe nici unul dintre tineri să se ducă în alte cetăţi, aşa cum 
fac şi cretanii, ca să nu-şi piardă deprinderile pe care i le-au 
format ei. în aceste cetăţi nu numai bărbaţii se miîndresc cu 
pregătirea lor, ci şi femeile. Veţi şti că spun adevărul şi că 
lacedemonienii au cea mai bună pregătire în ceea ce priveşte 
ştiinţa şi discuţia, luînd ca dovadă faptul că dacă cineva ar dori 
să stea de vorbă cu cel mai umil dintre lacedemonieni va găsi că 
în multe privinţe pare slab la discuţie, dar va vedea că în 
mijlocul convorbirii îi va arunca un cuvînt remarcabil, scurt şi cu 
miez, întocmai ca un lăncier dibaci, încît interlocutorul va apărea 
că nu e cu nimic mai presus decit un copil. Dar printre cei de 
acum ca şi printre cei de demult unii au înţeles acest lucru şi 


anume că a fi lacedemonian înseamnă a te ocupa mult mai mult 
de ştiinţă decît de gimnastică, dîindu-şi seama că a fi în stare să 
rosteşti asemenea cuvinte este la îndemiînă doar unui om cu 
pregătire desăvirşită. Dintre aceştia făceau parte şi Thales din 
Milet şi Pittacos din Mytilene şi Solon, concetăţeanul nostru, şi 
Bias din Priene şi Cleobul din Lindos şi Myson din Chenea şi se 
zice că al şaptelea între ei era Chilon Lacedemonianul45. 
Aceştia toţi erau adepţi, admiratori şi elevi ai spartanilor în ceea 
ce priveşte educaţia. Şi oricine s-ar putea convinge că ştiinţa lor 
era de acest gen, gindindu-se la cuvintele scurte, vrednice de 
memorat, pe care le rostea fiecare dintre ei şi pe care ei înşişi, 
adunîndu-se cu toţii, le-au dedicat lui Apollo ca pe o lamură a 
ştiinţei, gravind pe templul de la Delfi cuvintele pe care toată 
lumea le venerează: «Cunoaşte-te pe tine însuţi» şi «Totul cu 
măsură». 

De ce zic acestea? Pentru că aşa era filosofia celor de 
demult, un fel de vorbire concisă, «laconică»; şi desigur acest 
cuvînt al lui Pittacos, anume că e greu să fii bun, lăudat de cei 
învăţaţi, umbla din gură în gură. Atunci Simonide, fiind ambițios 
în ceea ce priveşte ştiinţa, şi-a zis că dacă ar surpa această 
afirmaţie şi-ar dobîndi mare renume printre contemporani, ca şi 
cum ar învinge pe un atlet renumit. Deci după cît mi se pare 
mie, împotriva acestei afirmaţii şi cu gîndul de a o ştirbi a 
alcătuit el toată oda. Dar să cercetăm cu toţii împreună dacă eu 
am dreptate. 

Prima parte a poemului ar părea nebunie curată, dacă vrînd 
să spună că e greu să devii om de ispravă, pe urmă ar adăuga 
«pe de o parte». Acest adaos nu pare să aibă vreun rost decit 
dacă presupunem că Simonide se referă la afirmaţia lui Pittacos, 
combătind-o; ori Pittacos spunea că «e greu să fii bun», iar el 
ripostează zicînd: «Ba nu, ci e greu să devii om de ispravă, o 
Pittacos, cu adevărat». Dar nu spune cu adevărat de ispravă; nu 
la aceasta se referă cuvintele «cu adevărat», ca şi cum ar fi 
unele lucruri bune cu adevărat, iar altele ar fi bune dar nu cu 
adevărat. Aceasta ar părea o prostie nedemnă de Simonide. Dar 
pesemne că nu l-a pus la locul lui firesc în poezie pe «cu 
adevărat», subinţelegînd astfel cumva afirmaţia lui Pittacos şi 
făcîndu-ne să ni-l închipuim pe Pittacos vorbind şi pe Simonide 
răspunzind; unul spunînd: «O! oameni, e greu să fii bun», iar 
celălalt răspunzînd: «O! Pittacos, nu ai dreptate, nu este greu să 


fii, ci să devii om de ispravă şi cu mîinile şi cu picioarele şi cu 
mintea, pătrat făurit fără cusur, asta cu adevărat este greu». 
Acesta pare a fi rostul adăugirii cuvintelor «cu adevărat» şi al 
aşezării lor la urmă; toate cele ce urmează dovedesc că acesta e 
sensul în care au fost spuse. Desigur se poate discuta mult 
despre fiecare din cele spuse în poem, arătînd că sînt bine 
ticluite; poemul e foarte frumos şi alcătuit cu grijă, dar ne-ar lua 
mult timp să-l analizăm aşa. Să examinăm insă caracterul său în 
ansamblu şi intenţia, care este în primul rînd aceea de a 
combate în tot poemul afirmaţia lui Pittacos. 

într-adevăr, mergind ceva mai departe parcă ar spune că «e 
greu cu adevărat să devii om de ispravă, totuşi se poate pentru 
cîtva timp; dar odată ajuns, a te menţine în această stare şi a fi 
om de ispravă, aşa cum zici tu Pittacos, e cu neputinţă şi nu e 
pe măsura puterilor omeneşti, ci numai un zeu ar putea avea 
acest privilegiu, 

nu există om care să nu fie rău, cînd îl loveşte năpasta fără 
leac. 

Pe cine îl loveşte oare năpasta fără leac la începutul 
călătoriei pe mare? E limpede că nu pe omul obişnuit; omul de 
rind este întotdeauna năpăstuit. După cum nu se cheamă că-l 
trinteşti pe cel care zace, ci îl trinteşte pe cel ce stă-n picioare, 
făcîndu-l să zacă, nu pe cel ce zace; tot aşa pe cel ce are 
mijloace îl loveşte o năpastă fără leac, pe cel ce este 
întotdeauna neajutorat nu-l loveşte. De pildă pe cîrmaci l-ar face 
neajutorat dezlănţuirea unei furtuni mari, iar pe ţăran venirea 
vremii rele; la fel şi pe medic. Căci celui bun îi este cu putinţă să 
devină rău, aşa cum glăsuie şi mărturia altui poet care zice: 

omul de ispravă este uneori rău, alteori bun; 

dar celui rău nu-i este cu putinţă să devină rău, ci el este 
mereu aşa în mod necesar, încît omul care are mijloace şi este 
învăţat şi de ispravă atunci cînd îl loveşte o năpastă fără leac nu 
poate să nu fie rău; tu însă, Pittacos, zici că e greu să fii bun. De 
fapt este greu să devii, dar este cu putinţă, să fii însă este cu 
neputinţă, vorba aceea: 

făcînd bine, orice om e bun; rău însă dacă face rău. 

Dar care este oare fapta bună în privinţa literelor şi ce îl face 
pe om să fie bun în ceea ce priveşte literele? Desigur învăţarea 
lor. Care e fapta bună care îl face pe medic să fie bun? Desigur 
învăţarea felului în care se îngrijesc bolnavii. E rău cel care face 


rău; cine ar putea deci deveni un medic rău? E clar că mai întîi 
cel care e medic şi apoi cel care e medic bun; acesta ar putea 
deveni şi rău. Noi cei care nu avem nici în clin nici în mînecă cu 
medicina, făcînd oricite rele, nu am deveni nici medici, nici 
zidari, nici altceva dintre acestea. Prin urmare, dacă cineva nu 
ar putea deveni medic făcînd rău, e limpede că nu ar putea 
deveni nici medic prost. Tot astfel şi omul de ispravă ar putea 
deveni cîndva şi om de nimic fie din pricina timpului, fie a 
ostenelii, fie a bolii, fie a altei împrejurări; iar singurul lucru rău 
în sine este pierderea ştiinţei. Omul de nimic nu ar putea deveni 
vreodată om de nimic, căci el este mereu aşa; dar dacă 
urmează să devină om de nimic, trebuie să fi fost mai înainte 
om de ispravă. Astfel şi această parte a poemului duce la 
încheierea că nu e cu putinţă să fii om de ispravă şi să rămii aşa, 
însă este cu putinţă să devii om de ispravă, iar acesta din urmă 
poate deveni şi om de nimic; «cel mai mult durează şi sînt foarte 
de ispravă cei pe care zeii îi îndrăgesc». 

Toate acestea sînt spuse cu referire la Pittacos şi cele ce 
urmează în poezie lămuresc lucrurile şi mai mult. Căci el spune: 

de aceea eu nu voi irosi niciodată o parte a vieţii pentru o 
speranţă deşartă, căutînd un om fără cusur, ceea ce nu poate fi 
printre noi cei ce culegem roadele pămîntului întins; dar 
găsindu-l vă voi vesti şi vouă. 

în acest chip atacă cu străşnicie în tot poemul afirmaţia lui 
Pittacos: 

laud şi îndrăgesc pe toţi aceia 

care nu săvirşesc nimic urit de bună voie; 

căci cu nevoia nici zeii nu luptă. 

Şi acestea se referă la aceeaşi afirmaţie. Căci nu era 
Simonide atit de neînvăţat încît să spună că îi laudă pe aceia 
care nu fac nimic rău de bună voie, ca şi cum ar fi unii care fac 
răul de bună voie. Eu însă cred cam aşa, că nici unul dintre 
învăţaţi nu socoteşte că există vreun om care să greşească de 
bună voie sau să facă cele urite şi rele cu bună ştiinţă, ci ei ştiu 
bine că toţi cei ce săvirşesc fapte urite şi rele, le fac fără voia 
lor. De bună seamă şi Simonide nu spune că-i laudă pe cei care 
nu fac rele de bună voie, ci spune acest «de bună voie» 
referindu-se la el însuşi. Căci el socotea că un om de ispravă 
adesea se silueşte pe sine ca să devină prietenul şi lăudătorul 
cuiva; de pildă adesea i se poate întîmpla cuiva să aibă parte de 


o mamă rea, de un tată rău, de o patrie rea sau de altceva 
asemănător. Deci, cei răi atunci cînd au parte de aşa ceva, ca şi 
cum s-ar bucura văzînd şi găsind cusururi, arată şi acuză 
răutatea părinţilor sau a patriei, ca nu cumva oamenii să dea 
vina pe ei pentru că nu le poartă de grijă, sau să-i mustre că nu 
se îngrijesc de ei, şi astfel ei caută tot mai multe cusururi şi 
stîirnesc înadins şi alte duşmănii pe lîngă cele inevitabile. Cei 
cumsecade, în schimb, se silesc să ascundă cusururile şi să 
aducă laude şi chiar dacă se miînie pe părinţi sau pe patrie, fiind 
nedreptăţiţi, ei caută să se liniştească singuri şi să împace 
lucrurile, silindu-se să-i iubească pe ai lor şi să-i laude. 

Cred că i s-a întîmplat adesea chiar şi lui Simonide să laude 
sau să preamărească şi el fie pe vreun tiran, fie pe altcineva, nu 
de bună voie, ci fiind nevoit. De aceea parcă îi spune lui 
Pittacos: «eu, Pittacos, nu te critic, pentru că îmi place să critic, 
căci 

Ea unul mă mulţumesc cu un om sănătos, 

care nu e rău, nici cu totul neajutorat, 

cunoscînd dreptatea folositoare cetăţii; 

pe acesta nu-l voi critica, 

căci nu sînt cusurgiu; 

dar mulţimea proştilor este fără număr, 

încît cel ce se bucură să certe s-ar sătura certindu-i pe 
aceştia». 

Toate lucrurile sînt frumoase dacă cele urite nu se amestecă 
în ele. 

Prin aceasta nu vrea să spună că toate lucrurile sînt albe 
dacă nu se amestecă negrul în ele — ceea ce ar fi în multe 
privinţe ridicol — ci vrea să spună că el admite şi mediocritatea 
ca să nu fie obligat să mustre. Şi spune: «nu caut om fără cusur 
printre cei ce culegem roadele pămîntului cu temelii largi, dar 
găsindu-l vă voi vesti şi vouă; iar pentru asta nu voi lăuda pe 
nimeni, ci îmi ajunge dacă e mijlociu şi nu face nimic rău, căci 
eu îi îndrăgesc şi-i laud pe toţi — şi s-a folosit de dialectul 
mytilenian spunînd lui Pittacos: laud şi îndrăgesc de bună voie 
(aici după «de bună voie» trebuie făcută o pauză în vorbire) pe 
toţi aceia care nu fac nimic urit, dar se întîmplă să-i laud şi să-i 
îndrăgesc pe unii fără voia mea. Deci dacă ai fi spus măcar pe 
jumătate ceea ce se cuvine şi este adevărat, nu te-aş fi mustrat. 
Dar pentru că minţind straşnic pari să spui adevărul despre cele 


mai importante lucruri de aceea te critic». 

La acestea cred, Prodicos şi Protagoras, că se gîndea 
Simonide cînd a compus poemul". 

lar Hippias zise: 

— „Cred că ai comentat bine poemul, Socrate. însă am şi eu 
ceva important de spus despre el; dacă vreţi am să vă spun". 
Atunci Alcibiade a zis: „Desigur Hippias, dar ceva mai pe urmă; 
acum se cuvine să continuăm, aşa cum s-au înţeles cei doi, 
Protagoras şi Socrate; dacă Protagoras vrea să mai pună 
întrebări, să răspundă Socrate, iar dacă nu vrea, să-i răspundă el 
lui Socrate şi din nou să întrebe acesta". lar eu am răspuns: 
„Las pe seama lui Protagoras să aleagă care din două îi e mai pe 
plac; dacă e de acord vom lăsa discuţia despre ode şi poeme; în 
ceea ce priveşte însă primul subiect despre care am întrebat, 
bucuros l-aş duce la bun sfîrşit cercetînd împreună cu tine. Căci 
discuţiile despre poezie mi se par a fi foarte asemănătoare cu 
petrecerile oamenilor simpli, de rînd. într-adevăr, aceştia atunci 
cînd benchetuiesc, neputindu-se desfăta unii pe alţii prin 
mijloace proprii, nici cu glasul lor, nici cu cuvîntările lor, din 
cauză că sînt needucaţi, pun mult preţ pe cîntăreţele din flaut, 
plătind scump pentru un glas străin, acela al flautelor, şi cu 
ajutorul glasului lor se desfătează cînd sînt laolaltă. Acolo însă, 
unde benchetuiesc oameni de ispravă şi educați, nu vezi nici 
cîntăreţi din flaut, nici dansatoare, nici chitariste, ci ci sînt în 
stare să se întreţină fără aceste mijloace mărunte şi copilăreşti, 
eu ajutorul propriului lor glas, vorbind şi ascultind fiecare la 
rindul său în bună rînduială, chiar dacă beau foarte mult vin. Tot 
aşa şi aceste reuniuni dacă cuprind oameni de felul acelora din 
care mulţi dintre noi ne pretindem a fi, nu au deloc nevoie de 
glas străin, ca acela al poeţilor, pe care nu ne stă în putinţă a-i 
întreba din nou despre cele ce vor să spună şi pe care cei mai 
mulţi îi aduc în discuţie unii susţinînd că poetul zice într-un fel, 
alţii într-altfel, dezbătind un lucru ce nu le stă în putere a-l 
dovedi. Ci ei lasă acest fel de reuniuni cu totul de-o parte şi se 
întreţin singuri cu ajutorul discuţiilor, în care pot şi unii şi alţii să 
dea şi să primească dovezi. Pe aceştia sînt de părere că se cade 
să-i imităm şi eu şi tu, lăsînd la o parte pe poeţi, şi să stăm de 
vorbă unii cu alţii, prin noi înşine punînd la încercare adevărul şi 
pe noi înşine. Dacă însă mai doreşti să întrebi stau gata să te 
urmăresc dînd răspunsuri; dar dacă vrei, urmăreşte-mă tu pe 


mine, ca să ducem la capăt discuţia pe care am întrerupt-o la 
mijlocul drumului". 

în timp ce eu spuneam acestea şi altele asemănătoare, 
Protagoras dădea semne că nu ştie ce să facă. Atunci Alcibiade, 
privind spre Callias, a zis: „Callias, crezi că e frumos acum din 
partea lui Protagoras, să nu vrea să spună dacă dă răspunsuri 
sau nu? Mie nu mi se pare; ci ori să discute ori să spună că nu 
vrea să discute ca s-o ştim şi noi, iar Socrate să discute cu altul 
sau altcineva să discute cu cine o vrea". Şi Protagoras ruşinîndu- 
se, după cite mi s-a părut mie, de Alcibiade care spusese 
acestea şi de Callias care îl ruga şi de aproape toţi cei ce erau 
de faţă, s-a înduplecat cu greu să discute şi a cerut să-i pun 
întrebări, zicînd că va răspunde. 

Deci am zis eu: „O! Protagoras, să nu crezi că discut cu tine 
pentru alt motiv, decît pentru a cerceta cele ce-mi sînt 
nelămurite. Cred că Homer are foarte multă dreptate cînd zice: 

mergînd amindoi împreună unul văzu înaintea celuilalt. 

Desigur, procedînd aşa ne e mai uşor nouă tuturor oamenilor 
cînd e vorba să facem ceva, să vorbim ceva sau să gîndim ceva. 
Chiar dacă cineva gîndeşte de unul singur ceva, îndată începe 
să caute în jurul lui pe altcineva căruia să-i arate şi cu care să se 
întărească, şi nu se lasă pînă nu-l găseşte. Tot aşa şi eu pentru 
acest motiv sînt bucuros să discut cu tine mai curînd decit cu 
oricare altul, socotind că tu vei cerceta cel mai bine şi celelalte 
lucruri pe care se cuvine să le cerceteze un om serios, adică 
cele legate de virtute. Cine altul ar putea fi acesta afară de tine, 
care nu te mulţumeşti numai să fii tu însuţi un om de ispravă, 
aşa ca alţii care deşi sînt oameni de treabă dar pe ceilalţi nu-i 
pot face să fie aşa? Tu însă eşti om de ispravă şi-i poţi face şi pe 
alţii oameni de ispravă. Şi ai atita încredere în tine însuţi încît, în 
timp ce alţii îşi ascund acest meşteşug, tu te dai în vileag 
vestindu-l în gura mare, în faţa tuturor grecilor, numindu-te 
sofist şi dîndu-te drept educator şi dascăl de virtute, fiind 
totodată primul care cere plată pentru aceasta. Deci cum să nu- 
ţi cer părerea în dezbaterea acestor probleme? Cum să nu te 
întreb şi să nu te consult? Asta ar fi cu neputinţă. 

Aşadar, acum doresc mai întîi să-ţi amintesc din nou cele ce 
întrebam la început în legătură cu acestea, apoi să cercetăm 
împreună. După cite cred, întrebarea era aceasta: ştiinţa, 
chibzuinţă, curajul, dreptatea şi pietatea fiind cinci nume 


diferite, se referă ele oare la un singur lucru, sau fiecăruia dintre 
aceste nume îi corespunde o realitate proprie avînd fiecare 
rostul său, fiecare din ele fiind deosebită de cealaltă? Tu însă ai 
spus că nu sînt nume ale unui singur lucru, ci fiecare din aceste 
cuvinte exprimă ceva deosebit, şi că toate acestea sînt părţi ale 
virtuţii, nu aşa ca părţile aurului care sînt asemănătoare unele 
cu altele şi cu întregul din care fac parte, ci ca părţile feţii care 
nu sînt asemenea nici cu întregul din care fac parte, nici unele 
cu altele, avind fiecare rostul său propriu. Dacă îţi menţii 
aceeaşi părere ca şi atunci, spune-ne; dacă ai altă părere, 
explică acest lucru căci eu nu-ți voi reproşa dacă vei spune 
altfel. Nu m-aş mira să-mi fi spus acestea pentru a mă pune la 
încercare". 

— „Dar îţi spun, Socrate, zise el, că toate acestea sînt părţi 
ale virtuţii, şi că patru dintre ele sînt destul de asemănătoare 
între ele, însă curajul se deosebeşte foarte mult de toate 
celelalte. Vei cunoaşte că am spus adevărul, în chipul următor: 
într-adevăr vei găsi mulţi oameni tare nedrepţi, nepioşi, 
neruşinaţi şi neînvăţaţi, dar deosebit de curajoşi". — „la stai 
niţel, am zis eu; ceea ce spui merită să fie cercetat. Numeşti 
oare curajoşi pe cei îndrăzneţi sau pe alţii?" — „Da, zise el, şi pe 
aceia care înfruntă lucruri pe care cei mulţi se tem să le 
înfrunte". — „Dar ia spune, crezi că virtutea e ceva frumos şi 
pentru că e ceva frumos te-ai făcut dascăl de virtute?" — „Ba 
chiar e ceva foarte frumos dacă nu cumva sînt pătimaş' — 
„Cum, am zis eu, o parte a ei este frumoasă şi alta urită sau 
toată este frumoasă?" — „în întregime şi chiar cît se poate de 
frumoasă". — „Ştii oare cine sînt cei care coboară cu curaj în 
puțuri?" — „Da, ştiu; sînt scufundătorii". — „Oare pentru că ştiu 
să facă acest lucru sau din alt motiv?" — „Pentru că ştiu". — 
„Cine sînt cei care luptă călare cu mult curaj? Cei ce se pricep la 
călărie sau cei care nu se pricep?" — „Cei ce se pricep". — „Dar 
ca peltaşti cine luptă? Cei ce ştiu să miînuie scutul rotund sau cei 
care nu ştiu?" — „Cei care ştiu" — „Şi aşa mai departe, dacă vei 
cerceta acest lucru vei afla, zise el, că cei care ştiu sînt mai 
îndrăzneţi decit cei neştiutori, şi decît ei înşişi, după ce au 
învăţat, faţă de cum erau înainte de a fi învăţat". — „Ai văzut pe 
vreunii care fiind necunoscători ai acestor meşteşuguri, să fie 
îndrăzneţi la fiecare dintre ele?" — „Am văzut, zise el, şi încă din 
cale afară de îndrăzneţi". — „Oare aceşti oameni îndrăzneţi sînt 


şi curajoşi?" — „Curajul ar fi atunci ceva urit, a zis el, deoarece 
aceştia nu sînt în toate minţile" — „Atunci, am zis eu, care zici tu 
că sînt curajoşi? Oare nu ai spus că cei îndrăzneţi?" :— „Şi acum 
spun la fel", a zis el. — „Nu-i aşa, am zis eu, că aceia care sînt 
îndrăzneţi în acest chip nu par a fi curajoşi, ci para nu fi întregi 
la minte. Dincolo cei mai învăţaţi erau şi cei mai îndrăzneţ; fiind 
cei mai îndrăzneţi nu sînt oare şi cei mai curajoşi? Şi după acest 
raţionament, nu ar fi oare ştiinţa tot una cu curajul?". 

— „Nu reaminteşti bine, Socrate, a zis el, cele ce ţi-am spus 
şi ţi-am răspuns. Fiind întrebat de tine dacă cei curajoşi sînt 
îndrăzneţi eu am încuviinţat; dar dacă şi cei îndrăzneţi sînt 
curajoşi n-am fost întrebat. Căci dacă mă întrebai atunci asta, aş 
fi răspuns că nu toţi. Cît despre afirmaţia mea că cei curajoşi nu 
sînt îndrăzneţi nu ai dovedit nicăieri că nu e bună şi că am greşit 
făcînd-o. Apoi declari că cei care cunosc lucrurile sînt mai 
îndrăzneţi decit ei înşişi şi decît ceilalţi care nu le cunosc şi prin 
asta socoteşti curajul a fi unul şi acelaşi lucru cu ştiinţa. Mergind 
mai departe în acest fel ai putea socoti că şi puterea este tot 
una cu ştiinţa. Căci dacă procedînd tot aşa m-ai întreba întîi 
dacă cei puternici sînt capabili, ţi-aş răspunde că da; apoi 
întrebîndu-mă dacă cei ce ştiu să lupte sînt mai capabili decit cei 
care nu ştiu să lupte, şi decit ei înşişi, după ce au învăţat, faţă 
de cum erau înainte de a fi învăţat, ţi-aş răspunde că da. Zicînd 
eu acestea, tu ai putea să spui, folosindu-te de aceleaşi 
raționamente, că după afirmaţia mea ştiinţa este tot una cu 
puterea. Eu însă nici de astă dată nu afirm nicăieri că cei 
capabili sînt puternici, ci că cei puternici sînt capabili; căci nu e 
acelaşi lucru capacitatea şi puterea, ci capacitatea rezultă din 
ştiinţă, sau chiar din nebunie şi mînie, puterea însă rezultă din 
firea şi buna hrănire a corpurilor. Tot aşa şi dincolo, nu este 
acelaşi lucru îndrăzneala şi curajul, încît se întîmplă că cei 
curajoşi să fie îndrăzneţi, deşi cei îndrăzneţi nu sînt întotdeauna 
curajoşi, căci îndrăzneala le vine oamenilor şi datorită 
meşteşugului şi din mînie sau nebunie, ca şi capacitatea. Curajul 
însă vine din fire şi din buna hrănire a sufletelor". 

„Eşti de acord, Protagoras, am zis eu, că unii oameni 
trăiesc bine iar alţii rău? — „Da'", a zis el. — „[i se pare că 
trăieşte bine cel care trăieşte în supărare şi necaz?" 

— „Nu", a zis el. — „Dacă cineva sfiîrşeşte viaţa după cea 
trăit în chip plăcut, nu ţi se pare că aşa a trăit bine?" 


— „Mie cel puţin aşa mi se pare", zise el. — „Deci a trăi în 
chip plăcut e bine, iara trăi în chip neplăcut e rău". 

— „Cu condiţia ca plăcerea să rezulte din cele bune", a 
zis el.— „Ce, Protagoras? Nu cumva şi tu, precum cei mulţi, 
numeşti unele lucruri plăcute, rele şi unele lucruri neplăcute, 
bune? Căci eu zic aşa: în măsura în care sînt plăcute, în aceeaşi 
măsură nu sînt oare şi bune, dacă din ele nu rezultă altceva? Și 
apoi cele neplăcute la rîndul lor în măsura în care sînt neplăcute, 
nu sînt oare şi rele?" 

— „Nu ştiu, Socrate, a zis el, dacă trebuie să-ţi răspund 
tot atît de simplu pe cît e de simplă întrebarea ta, că toate cele 
plăcute sînt bune şi cele neplăcute sînt rele; dar m se pare că e 
mai prudent din partea mea, nu numai pentru împrejurarea de 
acum, ci şi pentru tot restul vieţii mele, să-ţi răspund că există 
unele lucruri dintre cele plăcute care nu sînt bune, apoi sînt 
unele lucruri dintre cele neplăcute care nu sînt rele, pe cînd 
altele sînt, iar în al treilea rînd vin cele indiferente, care nu sînt 
nici bune, nici rele" 

— „Nu le numeşti oare plăcute pe cele ce comportă 
plăcerea sau pe cele ce fac plăcere?" — „Ba da", a zis el. 

— „Acelaşi lucru spun deci, întrebînd dacă nu sînt bune în 
măsura în care sînt plăcute sau întrebînd dacă plăcerea în sine 
nu este ceva bun". — „După cum spui tu, Socrate, de fiecare 
dată, a zis el, să cercetăm acest lucru, şi dacă cercetarea va fi 
temeinică şi va reieşi că ceea ce este plăcut e tot una cu binele, 
vom cădea de acord; dacă nu, vom mai discuta". — „Vrei cumva 
să conduci tu cercetarea, am zis eu, sau s-o conduc eu?" — „Se 
cade s-o conduci tu, a zis el, căci tu dai tonul discuţiei". 

— „Dar ne vom lămuri oare în felul acesta? După cum dacă 
cineva cercetind pe un om după înfăţişare, în privinţa sănătăţii 
sau a însuşirilor fizice, văzîndu-i faţa şi mîinile ar spune: «ia 
dezbracă-te şi arată-mi pieptul şi spatele ca să te văd mai bine», 
tot aşa şi eu doresc ceva asemănător în vederea cercetării 
noastre. Văzind care este poziţia ta faţă de bine şi plăcere, după 
cele ce declari, simt nevoia să-ţi spun următorul lucru: «Hai 
Protagoras, dezvăluie-mi şi părerea ta despre cunoştinţă. Oare 
eşti şi tu de aceeaşi părere cu cei mai mulţi dintre oameni, sau 
eşti de altă părere?» Cei mulţi au această părere despre 
cunoştinţă, anume că nu are putere prea mare, nici nu 
călăuzeşte, nici nu stăpîneşte. Ei nu o cred în stare de aşa ceva, 


ci, admiţind că ea se află adesea în om, nu cunoştinţa este cea 
care îl stăpineşte, ci altceva, fie miînia, fie plăcerea, fie necazul, 
uneori dragostea, de multe ori frica, pur şi simplu socotind 
cunoştinţa ca un fel de sclav la cheremul tuturor celorlalţi. Oare 
şi tu crezi la fel despre ea, sau crezi că e ceva frumos şi în stare 
să conducă pe om şi că dacă cineva ar cunoaşte binele şi răul 
nu s-ar mai lăsa stăpiînit de nimic care l-ar îndemna să facă 
altceva decit i-ar porunci ştiinţa şi că buna chibzuinţă este în 
stare să-l ajute pe om?" 

— „Şi eu cred, zise el, întocmai cum spui tu Socrate, şi 
totodată ar fi un lucru urit din partea oricui, dar mai vîrtos din 
partea mea, a nu spune că priceperea şi ştiinţa sînt cele mai de 
seamă dintre înfăptuirile omeneşti". 

— „Frumoase sînt cuvintele tale, am spus eu, şi 
adevărate. Ştii însă că cei mai mulţi dintre oameni nu ne cred pe 
mine şi pe tine, ci susţin că mulţi cunoscînd cele bune nu vor să 
le facă, deşi le e cu putinţă, ci fac pe celelalte. Şi toţi aceia pe 
care i-am întrebat care să fie cauza acestui lucru, spun că fac 
ceea ce fac fiind învinşi de plăcere sau durere sau de ceva din 
cele pe care le-am pomenit adineauri". — „Mai sînt, cred, încă 
multe alte lucruri pe care le spun ei fără nici un temei", zise el. 
— „Hai, încearcă, împreună cu mine, să-i convingem pe oameni 
şi să-i învăţăm ce păţesc ei de fapt atunci cînd spun că sînt 
învinşi de plăceri şi că din această cauză nu fac binele, deşi îl 
cunosc. Probabil că dacă noi le-am spune: «Nu aveţi dreptate, 
oameni buni, ci vă înşelaţi», ei ne-ar întreba: «Dar Protagoras şi 
Socrate, dacă ceea ce ni se întîmplă nouă nu se cheamă a fi 
învins de plăcere atunci despre ce este vorba şi cum numiţi voi 
faptul? Spuneţi-ne şi nouă»". 

— „Dar ce, Socrate, oare noi sîntem obligaţi să cercetăm 
părerea celor mulţi, care vorbesc aşa cum îi taie capul?" 
„Cred că acest lucru, am zis eu, ne prinde bine la cercetarea 
noastră asupra curajului şi asupra rostului celorlalte părţi ale 
virtuţii. Dacă eşti de părere să ne menţinem la cele stabilite 
adineauri, adică eu să conduc aşa cum cred că s-ar putea lămuri 
lucrurile cel mai bine, urmează-mă; dacă nu vrei şi dacă nu îţi 
face plăcere, renunţ". — „Ba nu, a spus el, ai dreptate; continuă 
aşa cum ai început". 

— „Dacă, am zis eu, ne-ar întreba din nou: «Cum numiţi 
voi ceea ce noi numim a fi învins de plăceri?», eu unul le-aş 


răspunde aşa: «Ascultaţi! Eu şi cu Protagoras vom încerca să vă 
arătăm. Ce altceva, oameni buni, spuneţi că vi se întîmplă în 
aceste împrejurări decît că adesea sînteţi stăpiniţi de pildă de 
mîncări, de băuturi sau de pormiri afrodisiace, ele fiindu-vă 
plăcute, dar cunoscînd că ele sînt rele, le daţi totuşi curs?» Ei ar 
aproba." — „Oare nu i-am întreba iarăşi, eu şi cu tine : «In ce fel 
ziceţi că sînt rele? Oare pentru că procură o plăcere de moment 
şi fiecare dintre ele este plăcută, sau pentru că mai tirziu 
provoacă boli şi sărăcie şi altele asemenea? Sau chiar dacă nu 
provoacă ulterior nimic din acestea, ci fac numai plăcere, totuşi 
vă par rele, oricare şi oricum ar fi chipul în care te fac să te 
bucuri?» E de crezut oare Protagoras că ei ne-ar răspunde 
altceva decit că sînt rele nu pentru plăcerea pe care o provoacă 
pe moment, ci pentru consecinţele de mai tirziu, adică bolile şi 
celelalte?" — „Eu unul, a zis Protagoras, cred că cei mulţi aşa ar 
răspunde". — „Dar producînd boli, oare nu provoacă şi dureri, şi 
provocînd sărăcie nu provoacă oare deopotrivă şi necazuri? Ei ar 
încuviinţa, după cite cred eu". — Protagoras fu de acord. — 
„Atunci nu credeţi şi voi, oameni buni, aşa cum spunem, eu şi 
Protagoras, că acestea sînt rele din nici o altă pricină, decit din 
aceea că duc la necazuri şi că ne lipsesc de alte plăceri? Ar 
încuviinţa ei oare?" — Amiîndoi am fost de părere că da. — „Dar 
dacă i-am întreba invers: «Oameni buni, cînd ziceţi că cele bune 
sînt neplăcute, oare nu vă referiţi la unele ca acestea cum sînt 
de pildă exerciţiile de gimnastică, îndatoririle militare sau 
îngrijirile medicale ce comportă arderi, tăieri şi leacuri amare, 
zicînd că acestea sînt bune deşi sînt neplăcute?» Ar încuviinţa ei 
oare?" — Ni s-a părut că da. — „Oare nu le consideraţi pe 
acestea lucruri bune, pentru faptul că deşi pe moment 
pricinuiesc supărări extreme şi dureri, au mai tîrziu ca rezultat 
sănătatea şi bunăstarea trupurilor şi salvarea cetăților şi putere 
asupra celorlalţi şi bogăţie? Eu unul cred că ei ar aproba". — ŞI 
el a fost de aceeaşi părere. — „Dar sînt ele bune din altă pricină 
decit din aceea că aduc în cele din urmă plăceri şi scăparea de 
necazuri şi îndepărtarea lor? Sau puteţi invoca vreun alt motiv 
pe temeiul căruia să le numiţi pe acestea bune, în afară de 
plăcere şi durere? Ar spune nu, după cite cred eu". — „Şi eu cred 
la fel", a zis Protagoras. — „Deci nu-i aşa că urmăriţi plăcerea, 
ca fiind ceva bun, iar de durere fugiţi, ca fiind ceva rău?" — 
Amîndoi am fost de acord. — ,„Vasăzică socotiți că răul este 


durerea şi binele este plăcerea, apoi chiar despre desfătare 
însăşi ziceţi că e un rău atunci cînd ne lipseşte de plăceri mai 
mari decit cele pe care ni le oferă ea însăşi sau cînd ne 
pricinuieşte necazuri mai mari decît plăcerile pe care le conţine 
în ea însăşi? Căci dacă aţi avea un alt motiv pe temeiul căruia să 
consideraţi plăcerea ceva rău, ne-aţi spune şi nouă; dar nu veţi 
avea". — „Nici eu nu cred", a spus Protagoras. — „Dar în ceea ce 
priveşte durerea lucrurile nu stau oare în acelaşi fel? Nu ziceţi că 
durerea este ceva hun atunci cînd ne scapă de dureri mai mari 
decit cele pe care le conţine ea sau cînd ne procură plăceri mai 
mari decît durerea? Căci dacă ţineţi seama de alt motiv cînd 
consideraţi durerea ceva bun, în afară de cel pe care îl spun eu, 
ne puteţi spune şi nouă. Dar nu veţi avea ce ne spune". — „Ai 
dreptate Socrate", a zis Protagoras. — „Dacă m-aţi întreba 
iarăşi, oameni buni: «pentru ce stărui atît de mult asupra 
acestui lucru şi revii de atitea ori?», aş spune: Vă cer iertare, dar 
în primul rînd nu este uşor de arătat ce înţelegeţi voi prin a fi 
învins de plăceri. Apoi de asta depind toate demonstrațiile. Dar 
încă vă mai puteţi retrage şi acum consimţămiîntul dacă puteţi 
arăta cumva că binele e altceva decît plăcerea iar răul altceva 
decit durerea sau vă e de ajuns să trăiţi toată viaţa în chip 
plăcut şi fără durere? Dacă vă ajunge şi nu puteţi spune despre 
ceva că e bun sau rău dacă nu duce la ceva bun sau ceva rău, 
ascultați cele ce urmează. Vreau să spun că dacă aşa stau 
lucrurile, devine ridicol a zice că adesea omul cunoscînd că cele 
rele sînt rele totuşi le săvirşeşte, minat şi buimăcit de plăceri, 
deşi ar putea să nu le facă; sau a zice că deşi omul cunoaşte 
cele bune totuşi nu vrea să le facă din pricina plăcerilor de 
moment care îl înving. Ar reieşi însă cu toată limpezimea că 
aceste afirmaţii sînt ridicole dacă în loc să ne folosim de mai 
multe nume, adică de plăcere şi durere, sau de bine şi de rău, 
de vreme ce ele au părut a fi numai două, ne vom folosi rînd pe 
rînd pentru a le denumi doar de două cuvinte, mai întîi de bine 
şi rău, apoi de plăcere şi durere. Admiţind acest lucru să spunem 
acum că omul cunoscînd cele rele, ca fiind rele, totuşi le 
săvirşeşte. Dacă însă cineva ne va întreba: «de ce?», vom zice: 
«pentru că e învins»; 

el ne va întreba atunci: «de cine?»; noi nu vom avea voie să 
zicem: «de către plăcere», căci acum nu se mai cheamă plăcere, 
ci bine; îi vom răspunde atunci şi vom zice că este învins; «de 


către cine?», va întreba el. «Pe Zeus, de către bine», vom zice. 
Atunci dacă interlocutorul nostru se va întîmpla să fie un om 
nestăpinit va izbucni în rîs şi va zice: «Dar ridicolă afirmaţie mai 
faceţi, spunînd că cineva săvirşeşte cele rele, ştiind că sînt rele, 
deşi n-ar trebui să le facă, învins fiind de cele bune. Oare cele 
buhe, va zice el, nu merită să învingă în noi pe cele rele, sau 
merită?» E limpede că răspunsul nostru va fi că merită; 
altminteri nu ar săviîrşi nici o greşeală cel despre care spunem 
că este învins de plăceri. «Dar de ce sînt nevrednice cele bune 
să învingă pe cele rele sau cele rele pe cele bune?», va zice 
poate interlocutorul nostru. «Oare prin altceva decit prin aceea 
că uneori ele sînt mai mari, alteori sînt mai mici sau uneori sînt 
mai multe iar alteori mai puţine?» Nu vom avea de spus altceva 
decit aceasta. «Atunci e limpede, va spune el, că prin a fi învins 
înţelegeţi următorul lucru: a alege unele rele mai mari în locul 
unor bunuri mai mici». Deci asta am lămurit-o. 

Dar să luăm acum din nou numele de „plăcut'" şi „neplăcut" 
pentru aceleaşi lucruri şi să spunem că omul săvirşeşte cele 
neplăcute — adineauri ziceam cele rele —, ştiind că sînt 
neplăcute, învins fiind de cele plăcute, care de bună seamă că 
nu sînt demne să învingă. Dar ce altă vrednicie are plăcerea faţă 
de neplăcere, decit diferenţa în plus sau în minus dintre ele? 
Asta înseamnă că ele pot fi mai mari sau mai mici una faţă de 
alta, mai multe sau mai puţine şi mai intense sau mai puţin 
intense. Dacă însă cineva ar spune: «Dar Socrate, plăcerea de 
moment diferă mult atît de plăcerea cît şi de neplăcerea de mai 
tirziu». Prin ce altceva, aş întreba eu, dacă nu prin plăcere sau 
neplăcere? Căci prin altceva nu e cu putinţă. Ci întocmai ca un 
om care se pricepea bine la cîntărit, punînd în balanţă pe cele 
bune şi pe cele rele, precum şi pe «îndată» şi pe «mai tîrziu», 
spune care atîrnă mai mult. Dacă de pildă o să compari pe cele 
plăcute cu cele plăcute vei alege întotdeauna pe cele mai mari 
şi mai multe; dacă vei compara pe cele neplăcute cu cele 
neplăcute vei alege pe cele mai mici şi mai puţine; dacă vei 
compara pe cele plăcute cu cele neplăcute, în cazul cînd cele 
neplăcute sînt întrecute de cele plăcute, fie că cele apropiate 
sînt întrecute de cele îndepărtate, fie că cele îndepărtate sînt 
întrecute de cele apropiate, vei găsi că trebuie săvirşită fapta în 
care sînt întrunite aceste condiţii. Dar dacă cele plăcute sînt 
întrecute de cele neplăcute, fapta nu trebuie săvirşită. Oare stau 


lucrurile altcumva, aş întreba eu, oameni buni? Sînt sigur că nu 
ar putea spune altfel". — A fost şi el de aceeaşi părere. 

„Dacă aşa stau lucrurile, voi zice, răspundeţi-mi la 
următoarea întrebare. Nu-i aşa că aceleaşi lucruri de aproape vi 
se par mai mari la vedere şi de departe mai mici? sau nu?" — 
Oamenii vor răspunde că da. — „Şi grosimile şi mulțimile nu tot 
la fel? Sau aceleaşi voci, nu vă par oare de aproape mai tari, iar 
de departe mai slabe?" Ei ar răspunde că da. — „Prin urmare 
dacă fericirea ar consta pentru noi în a alege şi a face lucrurile 
de proporţii mai mari şi în a fugi de cele mici şi a nu le face, ce 
soluţie de viaţă ni s-ar părea potrivită? Oare tehnica măsurătorii 
sau efectul aparenţei? Dar aceasta din urmă nu ne rătăceşte 
oare, făcîndu-ne să oscilăm de multe ori într-o parte şi alta şi să 
ne căim atit pentru faptele noastre cît şi pentru alegerile noastre 
mari şi mici, pe cînd tehnica măsurătorii n-ar spulbera oare 
această închipuire şi, lămurind adevărul, n-ar aduce linişte 
sufletului, făcîndu-l să poposească la adevăr şi n-ar fi ea o cale 


pentru salvarea vieții?" — „S-ar învoi oare oamenii noştri că 
tehnica măsurătorii ne-ar salva în raport cu acestea sau ar zice 
că alta?" — „Tehnica măsurătorii", încuviinţă el. — „Dar dacă 


salvarea vieţii ar consta în alegerea numărului par sau impar, 
adică dacă ar trebui să alegi bine cînd pe unul mai mare, cînd pe 
unul mai mic, fie în raport cu el însuşi, fie unul în raport cu altul, 
indiferent că ar fi apropiat sau că ar fi îndepărtat, care ar fi calea 
salvării vieţii? Nu-i aşa că ştiinţa? Şi oare nu aceea a măsurătorii 
exacte, de vreme ce ea are ca obiect prisosul şi lipsa? Dar de 
vreme ce e vorba de par şi impar, această ştiinţă ar putea fi ea 
alta decit aritmetica? Ar fi oare de acord cu noi, oamenii, sau 
nu?" — Şi lui Protagoras i s-a părut că ei ar fi de acord. — „Ei 
bine, oameni buni, întrucit a reieşit că pentru noi salvarea vieţii 
constă în a face o alegere justă între plăcere şi neplăcere, între 
«ceea ce e mai mult» şi «ceea ce e mai puţin», între «ceea cee 
mai mare» şi «ceea ce e mai mic», între «ceea ce e mai 
apropiat» şi «ceea ce e mai îndepărtat», oare nu avem noi de-a 
face cu un fel de măsurătoare, fiind vorba de a constata prisosul 


sau lipsa sau egalitatea unora faţă de celelalte?" — „Neapărat". 
— „De vreme ce avem de-a face cu o măsurătoare, desigur că e 
vorba şi de o tehnică şi de o ştiinţă". — „Vor fi de acord". — 


„Despre ce fel de tehnică şi ce fel de ştiinţă este vorba, vom 
cerceta pe urmă; faptul că este o ştiinţă e de ajuns pentru 


demonstraţia pe care o aveam de făcut eu şi Protagoras, în 
legătură cu cele ce ne-aţi întrebat. 

Puneaţi însă o întrebare, dacă vă mai amintiţi, în momentul 
cînd noi eram de acord unul cu altul, spunînd că nimic nu e mai 
tare decit ştiinţa, ci ea învinge atunci cînd există atît plăcerea cit 
şi toate celelalte; voi ziceaţi că plăcerea învinge adesea chiar şi 
pe omul ştiutor; dar deoarece nu am fost de acord cu voi, ne-aţi 
întrebat după aceasta: «Protagoras şi Socrate, dacă acest lucru 
nu înseamnă a fi învins de plăcere, atunci despre ce este vorba 
şi ce spuneţi voi că este? Spuneţi-ne şi nouă». Ei bine dacă v-am 
fi spus atunci că este vorba de neştiinţă, aţi fi ris de noi; acum 
însă dacă aţi ride de noi, aţi ride şi de voi înşivă, căci aţi 
recunoscut şi voi că cei ce greşesc, greşesc din lipsa de ştiinţă în 
ceea ce priveşte alegerea celor plăcute şi a celor neplăcute, 
adică a binelui şi a răului; şi nu numai din lipsa ştiinţei, ci şi din 
lipsa a ceea ce aţi recunoscut mai înainte a fi tehnica 
măsurătorii; ori fapta greşită, ştiţi şi voi desigur că se săvirşeşte 
fără ştiinţă, adică din neştiinţă; încît a fi învins de plăcere este 
cea mai mare neştiinţă; tocmai pe aceasta spune că o vindecă 
Protagoras acesta ca şi Prodicos şi Hippias. Voi însă din cauză că 
o socotiți a fi altceva decit neştiinţă nici voi înşivă nu vă duceţi, 
nici pe copiii voştri nu-i trimiteţi la cei care pot preda acestea, 
adică la sofişti, crezînd că nu se pot învăţa; dar cruţindu-vă banii 
şi nedîndu-i acestora, faceţi rău şi pe plan public şi pe plan 
particular. 

lată ce am fi răspuns celor mulţi. Dar vă întreb împreună cu 
Protagoras, pe voi Hippias şi Prodicos, — căci argumentaţia 
trebuie să fie şi a voastră —, vi se pare că am dreptate sau că 
greşesc?" — Tuturor le-a părut că aveam dreptate cu prisosinţă 
în cele ce spusesem. — „Aşadar sînteţi de acord că plăcerea 
este bună, iar neplăcerea este rea. Fac apel la dibăcia lui 
Prodicos, de a distinge cuvintele; spune cum vrei «plăcut» sau 
«încîntător» sau «delicios» sau oricum îţi face plăcere să 
numeşti acestea, prea bunule Prodicos, numai răspunde-mi la 
întrebare". — Prodicos, zimbind, a încuviinţat, la fel şi ceilalţi. — 
„Dar ce înseamnă asta, oameni buni?, am zis eu. Toate faptele 
care ţintesc la o viaţă plăcută şi fără durere nu sînt oare 
frumoase şi folositoare? Şi fapta frumoasă nu este bună şi 
folositoare?" Li se păru că da. — „Deci dacă ceea ce este plăcut 
este bun, nimeni, ştiind sau crezînd că există alte lucruri mai 


bune, decit cele pe care le face, şi care îi stau în putinţă, nu le 
va mai face pe cele dintii, putîindu-le face pe cele mai bune. lar 
a fi învins nu înseamnă altceva decit neştiinţă, în timp ce a fi 
mai tare nu c altceva decit ştiinţă". — Toţi au încuviinţat. — „Dar 
ce? Numiţi aşadar neştiinţă, a avea o părere greşită şi a greşi în 
ceea ce priveşte lucrurile importante?" — Au aprobat cu toţii şi 
acest lucru. — „Prin urmare se poate spune că nimeni nu 
recurge cu dinadinsul la cele rele sau la cele ce i se par rele, pe 
cît se pare acest lucru nici nu este în firea omului, anume să 
săvirşească acele lucruri pe care le socoteşte rele în locul celor 
bune. Şi atunci cînd e silit să aleagă între două lucruri rele, 
nimeni nu va alege pe cel mai mare, avînd putinţa să-l aleagă 
pe cel mai mic". — Toţi au fost de acord asupra acestor lucruri. 
— „Dar, am zis eu, ce înţelegeţi prin frică şi teamă? Oare ceea 
ce înţeleg şi eu? Mă adresez ţie, Prodicos. Eu înţeleg prin asta un 
fel de aşteptare la ceva rău, fie că o numiţi frică, fie că o numiţi 
teamă". — Protagoras şi Hippias erau de părere că frica şi teama 
înseamnă acest lucru; lui Prodicos i se părea că acest lucru 
înseamnă teamă nu frică. — „Dar nu are nici o însemnătate, 
Prodicos, am zis eu, ci iată despre ce e vorba. Dacă cele de mai- 
nainte sînt adevărate, care dintre oameni va dori oare să 
întîimpine acele lucruri de care se teme, avînd putinţa să le 
întîmpine pe cele de care nu se teme? După cele convenite, nu 
este oare aceasta cu neputinţă? Am convenit că cele de care te 
temi le socoteşti a fi rele; ori nimeni nu caută să aleagă înadins 
acele lucruri pe care le socoteşte rele". — Toţi au încuviinţat şi 
acestea. 

„Aşa stînd lucrurile, o, Prodicos şi Hippias, am zis eu, 
rămîne să ne dea seamă Protagoras acesta de cele ce spunea la 
început, ca răspuns la întrebările despre natura virtuţii; dar nu 
de cele ce a spus la început de tot; căci atunci a zis că părţile 
virtuţii fiind în număr de cinci, nici una nu este ca cealaltă, 
fiecare avînd rostul său propriu. Nu la acestea mă refer, ci la 
cele de mai tîrziu. într-adevăr, mai tîrziu a zis că patru dintre ele 
sînt destul de asemănătoare unele cu altele, una însă diferă de 
ele foarte mult, anume curajul, dindu-mi pentru acesta 
următoarea probă: «Vei găsi, Socrate, oameni care sînt foarte 
neevlavioşi, foarte  nedrepţi, foarte  neruşinaţi şi foarte 
neînvăţaţi, dar care sînt foarte curajoşi; prin aceasta vei 
cunoaşte că e o diferenţă considerabilă între curaj şi celelalte 


părţi ale virtuţii». Chiar atunci, pe loc, m-am mirat foarte mult 
de acest răspuns, dar mă mir şi mai mult acum după ce am 
discutat acestea cu voi. întrebam aşadar acest lucru, anume 
dacă îi numeşte pe cei curajoşi îndrăzneţi, iar el a răspuns: «Şi 
cutezători». îţi aminteşti, am zis eu, Protagoras, că aşa ai 
spus?". — încuviinţă. — „Ei bine, am zis eu, spune-ne la ce 
lucruri se-ncumetă cei curajoşi? Oare la acelea la care se 
încumetă şi cei laşi?" — A răspuns că nu. — „Atunci la altele". — 
„Da", a zis el. — „Oare cei laşi se-ncumetă la lucruri lipsite de 
primejdie iar cei curajoşi la cele primejdioase?" — „Cel puţin aşa 
se spune, de către oameni, Socrate". — „Ai dreptate, am zis eu, 
dar nu te întreb asta, ci tu la ce zici că se-ncumetă cei curajoşi? 
Oare se-ncumetă ei la cele ce cred că sînt periculoase, sau la 
cele ce cred că nu sînt?" — „Dar acest lucru, a zis el, s-a dovedit 
prin cele spuse de către tine adineauri ca fiind imposibil". — „Ai 
dreptate şi aici, am zis eu; căci dacă demonstraţia a fost bună, 
nimeni nu se-ncumetă la lucruri pe care le socoteşte 
primejdioase, deoarece s-a stabilit că a se lăsa biruit înseamnă 
neştiinţă". 

— Fu de acord. — ,„,De fapt, toţi, atit cei laşi cît şi cei 
curajoşi, se încumetă la acele lucruri care le par de cutezat şi în 
acest chip şi cei laşi şi cei curajoşi se încumetă la aceleaşi 
lucruri”. 

— „Totuşi sînt cu totul contrarii, Socrate, a zis el, cele la care 
se încumetă cei laşi şi cele la care se încumetă cei curajoşi. Unii 
vor să meargă îndată la război, ceilalţi nu vor". — „Oare a merge 
la război, zisei eu, este un lucru frumos sau urit?" — „Frumos", a 
zis el. — „Prin urmare am stabilit mai înainte că dacă e un lucru 
frumos este şi bun; căci am fost de acord că faptele frumoase 
sînt şi bune". — „Ai dreptate, şi eu sînt mereu de această 
părere". — „Bine, am zis eu. Dar care zici că sînt aceia care nu 
vor să meargă la război, acesta fiind un lucru frumos şi bun?" — 
„Cei laşi", a zis el. — „Dar de vreme ce este un lucru frumos şi 
bun, nu-i aşa că e şi plăcut?" 

— „Asupra acestui lucru căzusem de acord", azis el. 

— „Oare cu bună ştiinţă nu vor cei laşi să caute ceea ce e 
mai frumos, mai bun şi mai plăcut?" — „Dar dacă admitem acest 
lucru stricăm înţelegerea de mai-nainte", a zis el. 

— „Dar cel curajos? Nu se încumetă el oare la ceea ce e 
mai frumos, mai bun şi mai plăcut?" — „N-avem încotro, zise el; 


trebuie s-o admitem". — „Prin urmare, nu-i aşa că cei curajoşi nu 
se tem în mod ruşinos, atunci cînd se tem, nici nu sînt cutezători 
în mod ruşinos, atunci cînd sînt cutezători?" — „Adevărat", zise 
el. — „Dacă chipul în care o fac nu e urit, nu-i aşa că e frumos?" 
— „Desigur", a zis el. — „lar dacă e frumos, este şi bun?" — 
„Aşa e", a zis el. — „Cei laşi, ca şi cei temerari şi cei care nu sînt 
în toate minţile, nu se tem ei oare în chip ruşinos şi nu sînt 
încrezători tot în chip urît?" — Încuviinţă şi el. — „Deci cutezanţa 
lor uriîtă şi teama lor ruşinoasă să aibă oare altă cauză decit 
neştiinţa şi neînvăţarea?" — „întocmai aşa cum spui", zise el. — 
„Oare acel lucru prin care cei laşi sînt laşi, îl numeşti curaj sau 
laşitate?" — „Eu unul îl numesc laşitate", a zis el. — „Dar nu a 
reieşit că cei laşi sînt laşi din cauză că nu cunosc cele 
primejdioase?" — „Chiar aşa", a zis el. — „Deci sînt laşi din 
cauza acestei neştiinţe?" — încuviinţă. — „Dar acel lucru prin 
care ei sînt laşi, nu a fost recunoscut de către tine ca fiind 
laşitatea?" 

— Aprobă. — „Deci laşitatea nu ar fi oare necunoaşterea 
celor primejdioase şi a celor neprimejdioase?" — Dădu din cap 
în semn de aprobare. — „Dar curajul, am zis eu, este contrariul 
laşităţii'. —  Spuse că da. — „Atunci cunoaşterea celor 
primejdioase şi a celor neprimejdioase nu este contrară 
necunoaşterii acestora?" — încuviinţă şi aici dînd din cap. — 
„Necunoaşterea acestora este laşitatea?" 

— încuviinţă tare cu greu aceasta, dînd din cap. — „Deci 
cunoştinţa celor primejdioase şi a celor neprimejdioase este 
curajul, care este contrar necunoaşterii lor?" 

Acest lucru nu a mai vrut să-l încuviinţeze nici măcar printr- 
un semn din cap şi tăcut. lar eu am zis: „Ce, Protagoras, nici nu 
aprobi, nici nu dezaprobi cele ce te întreb?" 

— „Trage concluziile tu însuţi". — „Bine'", zisei eu. „Un 
singur lucru vreau să te mai întreb: dacă mai crezi ca la început 
că există unii oameni foarte neînvăţaţi dar cu toate astea foarte 
curajoşi". — „îmi faci impresia Socrate, zise el, că arzi de 
nerăbdare să ieşi biruitor, obligindu-mă să răspund; ei bine, îţi 
fac pe plac spunînd că, după cele admise, mi se pare cu 
neputinţă". 

— „Dar nu te întreb pentru alt motiv, decît din dorinţa de a 
vedea cum stau lucrurile în ceea ce priveşte virtutea şi ce este 
această virtute. Căci sînt sigur că dacă am lămuri acestea s-ar 


lămuri implicit şi acel lucru despre care şi eu şi tu am vorbit atit 
de mult, eu zicînd că virtutea nu se poate învăţa, tu zicînd că se 
poate învăţa. lar încheierea discuţiei la care am ajuns adineauri 
parcă ar avea chipul unui om care mustră şi ride şi care dacă ar 
lua cuvintul ar spune: «Ciudaţi oameni mai sînteţi, Socrate şi 
Protagoras; căci tu, spunînd mai înainte că virtutea nu se poate 
învăţa, acum te nevoieşti pentru nişte lucruri care sînt împotriva 
ta, încercînd să demonstrezi că toate lucrurile se reduc la ştiinţă, 
atit dreptatea cît şi chibzuinţă şi curajul; în acest chip ar reieşi 
cu prisosinţă că virtutea poate fi învățată. Dacă virtutea ar fi 
altceva decit ştiinţă, după cum încearcă să spună Protagoras, cu 
siguranţă nu ar putea fi învățată. Acum însă dacă va rezulta cu 
totul că e o ştiinţă, aşa cum te sileşti să arăţi tu, Socrate, va fi 
lucru de mirare să nu poată fi învățată. Protagoras însă, care la 
început presupunea că poate fi învățată, acum pare asemenea 
unuia care se sileşte să demonstreze contrariul, fiind dispus să 
spună că e orice altceva afară de ştiinţă, şi astfel nu ar mai 
putea fi deloc învățată». Eu însă, Protagoras, văzînd această 
grozavă răsturnare a lucrurilor, doresc din tot sufletul ca ele să 
se lămurească şi aş vroi, după ce am avut această discuţie, 
revenind, să definim ce este virtutea şi să cercetăm din nou în 
funcţie de aceasta dacă se poate învăţa sau nu, pentru ca nu 
cumva Epimeteu acela să ne amăgească în cursul cercetării, 
păcălindu-ne iarăşi aşa cum a făcut cînd ne-a neglijat la 
împărţeala darurilor, după cum spui tu. De fapt şi în mit mi-a 
plăcut Prometeu mai mult decît Epimeteu. Luînd deci şi eu pildă 
de la el şi îngrijindu-mă46 de viaţa mea, în întregul ei, studiez 
toate acestea şi dacă tu ai vrea, aşa cum spuneam şi la început, 
mi-ar face mare plăcere să le cercetez împreună cu tine". 

lar Protagoras a zis: „Laud rîvna ta, Socrate, şi felul tău de a 
duce discuţia. Căci dacă nici în alte privinţe nu mă socotesc a fi 
un om rău, în ce priveşte invidia sînt dintre oameni cel mai puţin 
atins de ea, de vreme ce şi despre tine am spus multora că 
dintre toţi cîţi am întîlnit te admir cel mai mult, iar dintre cei de- 
o scamă cu tine, te admir chiar din cale afară de mult. Și 
mărturisesc că nu m-aş mira dacă ai ajunge printre oamenii cei 
mai străluciți în ceea ce priveşte ştiinţa. Dar despre acestea 
vom discuta din nou, oricind vrei; acum însă e timpul să mă 
ocup de altceva". — lar eu am zis: „Să facem aşa cum crezi tu 
de cuviinţă. De fapt şi eu trebuie să mă duc undeva aşa cum 


spusesem la început; am rămas doar ca să-i fac pe plac prea 
bunului Callias". 

După acest schimb de cuvinte, ne-am despărţit. 

NOTE 

1 De la endeiknymi = a arăta, a denunța. într-adevăr, 
dialogul este o denunţare publică a rolului social şi moral al 
sofisticii. 

2 Viitorul om politic, care se va ilustra în timpul războiului 
peloponeziac prin fapte de arme şi printr-o viaţă aventuroasă, 
este acum, în momentul dialogului, un adolescent abia trecut de 
vîrsta pubertăţii. 

3 Tatăl lui Alcibiade, căzut la 447 î.e.n. în lupta de la 
Coroneea, lăsîndu-l pe acesta şi pe fratele său Clinias sub tutela 
lui Pericle. 

4 Celebru sofist şi personaj central al dialogului (c. 485— 
417/16 î.e.n). Prieten cu Pericle, primeşte de la acesta în 444/43 
î.e.n. misiunea de a fonda şi organiza colonia ateniană de la 
Thurii. Revenind la Atena după citva timp, i se intentează proces 
de impietate şi e silit să plece din nou; la începutul călătoriei îşi 
găseşte moartea. 

5 Diodor (XII, 43) şi Athenaios (V, 217 a) menţionează pe un 
oarecare Apollodor, arhonte în anul 430/29 î.e.n.; nu este exclus 
ca acesta să fie tatăl tinerilor. Ei reprezintă tineretul aristocrat 
care dă năvală în jurul sofiştilor. 

6 Sub acest nume existau în Attica două deme: unul 
situat lîngă Maraton, iar altul lîngă Eleutherai, la graniţa 
beoţiană. 

7 Protagoras a fost la Atena în mai multe rînduri, 
totalizînd un timp destul de îndelungat. Precedenta şedere la 
care se face aluzie aici pare să fi fost înainte de 444/43 î.e.n. (cf. 
nota 4). Actuala vizită, cînd e presupus a fi avut loc şi dialogul, 
pare să fi avut loc pe la 432 î.e.n. 

8 Născut probabil pe la 455 î.e.n., cumnat cu Alcibiade 
care ţinea pe sora acestuia Chiparete. Avea o avere 
considerabilă de la tatăl său, însă a cheltuit-o prin dărnicia faţă 
de prietenii săi. 

9 Celebrul medic din antichitate, sub numele căruia ni s-a 
transmis aproape toată literatura medicală a sec. V—IV î.e.n., a 
trăit probabil între 460 -370 î.e.n. 

10 Originar de fapt din Sicyon, dar şi-a dobiîndit cetăţenia 


argiană executind (432 î.e.n.) o statuie a Athenei pentru templul 
din Argos al zeiţei. De asemenea autor al celebrelor statui 
Diadumenos şi Doryphoros (Apollo şi Ahile) care au devenit 
ulterior prototipuri ale genului, în cartea sa Canon trata despre 
proporţii sub forma unor explicaţii la opera sa Doryphoros. 

11 Cel mai renumit sculptor al antichităţii (sec. V î.e.n.). 
Dintre lucrările lui, cele mai lăudate erau grupul monumental în 
bronz ridicat de atenieni (înainte de 479 î.e.n.) la Delfi, în 
cinstea victoriei de la Maraton; Atena Promachos (din aceeaşi 
perioadă) situată pe Acropole; Atena Areia (după 479 î.e.n.) de 
la Plateea; Atena Lemnia (pe la 450 î.e.n.) de pe Acropole; Zeus 
olimpian (pe la 448 î.e.n.); Atena Parthenos (pe la 438 î.e.n.). 

12 Aici cuvîntul grec sophistes este pus în legătură cu 
verbul epistamai (— a şti, a cunoaşte). în realitate el derivă de la 
sophos (= iscusit, priceput, dibaci). Avem de a face cu o 
etimologie de genul celor întilnite în dialogul Cratylos. 

13 Sofist contemporan cu Socrate. Celebru pentru 
memoria sa şi multiplele sale preocupări (fizică, matematică, 
gramatică, studii istorice). 

14 Sofist renumit în special pentru preocupările sale 
gramaticale, despre care ni se dă o imagine chiar în acest 
dialog. 

15 Prima soţie a lui Pericle fusese căsătorită cu 
Hipponicos. Pericle avea de la ea doi fii: Paralos şi Xantippos, 
căzuţi în 430 î.e.n. Precum se vede aceştia erau în relaţii bune 
cu fratele lor vitreg Callias. 

16 Văr cu Critias şi unchi al lui Platon, a cărui mamă, 
Perictione, era de asemenea fiică a lui Glaucon. împreună cu 
Critias a jucat un rol în evenimentele de la sfîrşitul războiului 
peloponeziac, fiind unul din cei 10 guvernatori ai Pireului din 404 
î.e.n. A murit în anul următor in luptele de la Munichia. 

17 | se cunoaşte doar familia. 

18 Nu mai e cunoscut prin alte izvoare. 

19 Figură legendară de origine tracă. Poet, cîntăreţ, profet, 
teolog, de numele lui se leagă un cult şi o literatură cunoscută 
sub numele de orfism. Mai cunoscută este legenda despre 
coborîrea lui în infern pentru a o redobiîndi pe iubita sa Euridice. 

20 Expresii din Odiseea, XI, 583 şi 601 din pasajul care-l 
prezintă pe Ulise in infern (cf. Nota noastră introductivă, p. 420 
asupra sensului ironic al exprimării). 


21 Medic întocmai ca şi tatăl său, prieten cu Phaidros 
alături de care apare şi în Banchet, (cf. Xenofon, Memorab., III, 
13, 2). 

22 Fiul lui Pythocles, personaj titular al unui alt dialog. 

23 Apare şi în Gorgias, 487 c. A participat la guvernarea celor 
400. 

24 Se pare că e vorba de o aluzie la aviditatea lui 
Prodicos. 

25 Apare şi în Banchet tot alături de Agathon. 

26 Cartier al Atenei locuit în special de olari (Cerameis). 

27 Poetul tragic de mai tîrziu. Avea să-şi dobîndească 
celebritatea în mare măsură şi datorită frumuseţii şi eleganţei 
sale. Prima sa victorie ca autor dramatic se situează în 417 î.e.n. 


28 Primul este necunoscut. Al doilea a fost acuzat de 
trădare după lupta de la Aigospotamoi. (Xenofon, Hei., 2, |, 32, 
Lys., XIV, 38). 


29 Tatăl său fiind frate cu Glaucon, Critias îi vine unchi lui 
Platon. Discipol al lui Socrate, a jucat ulterior un rol politic de 
prim plan în scurta guvernare a celor 30 de tirani. Aristocrat, om 
politic, el a fost şi literat şi un prieten al sofiştilor; a scris tragedii 
şi elegii. în acelaşi timp a fost şi ţinta unor atacuri din partea 
poeţilor comici (Eupolis, în piesa sa Colakes). 

30 Unul din marii poeţi lirici ai Greciei antice. A trăit între 
556—468 î.e.n. A trecut pe la Atena, pe la curtea dinaştilor 
tesalieni, apoi în Sicilia. Un poem al său va fi analizat mai 
departe în dialog. 

31 Figură legendară a poeziei greceşti, care apare alături 
de Orfeu, în diferite raporturi cu acesta (elev, prieten, 
contemporan). Cineva l-a definit ca „un fel de Orfeu atic". (Ma a 
s, Orfeus, p. 138). 

32 Sau Zeuxis, originar din Heraclea (sudul Italiei). Pictor 
celebru din antichitate (sec. V—IV î.e.n.). Era apreciat în special 
pentru lucrarea sa „Familia de centauri", prima idilă în pictura 
monumentală, pentru „Hercule sugrumînd şarpele" şi pentru 
„Helena" pictată la templul Herei din Crotona. | se recunoştea 
măiestria în mînuirea umbrelor şi a luminilor (luminum 
umbrarumque ratio, Quint., lust. or. 12, 10, 4). 

33 Orthagoras din Teba, se spunea că a fost dascălul de flaut 
al lui Epaminondas (Aristoxenos, ap. Athenaios, 184 d). 

34 Poliţia ateniană era alcătuită din traci înarmaţi cu arcuri. 


35 Dregători atenieni care aveau misiunea de a prezida 
adunările publice; ei îndeplineau această misiune prin rotaţie. 

36 Cf. nota 3. 

37 Fratele lui Pericle. 

38 Simboluri ale focului şi inteligenţei, inventatori, 
protectori şi practicanți ai meşteşugurilor, cele două zeități erau 
adesea asociate în imaginaţia anticilor. 

39 Aici, într-o ipostază inedită şi destul de surprinzătoare 
faţă de aceea mai cunoscută, prin care s-a impus ca mesager al 
zeilor, şi căreia se adaugă calitatea de distribuitor de bunuri 
morale şi, am zice, sociale. lpostază eminamente pozitivă care 
se leagă poate de semnificaţia primitivă a zeului, ca protector al 
turmelor şi păstorilor, dătător al bogăției. 

40 Poet comic din perioada veche a comediei. Aici se 
face probabil aluzie la piesa lui Sălbaticii, reprezentată în 420 
î.e.n. Este desigur un anacronism. 

41 Nume devenite simboluri pentru ticăloşie fără 
seamăn. 

42 Probabil al doilea dinast (după 520 î.e.n.) cu acest nume 
din familia Scopazilor, puternici în sudul Tesaliei şi rivali cu 
Aleuazii din nord. La curtea lor a stat un timp şi Simonide. 

43 Unul din cei 7 înţelepţi ai antichității (v. mai departe în 
text şi nota n. 45) şi interlocutorul presupus al lui Simonide. 

44 Speculaţie capţioasă de tip sofistic pe semnificaţia 
cuvîntului grec halepon (greu) şi eventualele lui semnificaţii 
dialectale. 

45 Avem aici cea mai veche enumerare a celor 7 
înţelepţi; enumerările ulterioare menţionează şi alte nume. Li se 
atribuiau o serie de sentenţe care exprimau îndeosebi o 
înţelepciune practică. 

46 Joc de cuvinte pe semnificaţia numelui lui Prometeu, care 
vine de la verbul prometheomai, care înseamnă a se îngriji. 


